qundao/data-zh-poetry huggingface dataset:
谒金门
作者：郑文焯
朝代：清

行不得！黦地衰杨愁折。霜裂马声寒特特，雁飞关月黑。目断浮云西北，不忍思君颜色。昨日主人今日客，青山非故国。
谒金门·其一
作者：郑文焯
朝代：清

烟浪恶。花满海山楼阁。辽鹤无书云漠漠。故宫春梦薄。莫惜舞人零落。长袖为君重著。堕地鸾钗成密约。捧觞千日乐。
谒金门·其三
作者：郑文焯
朝代：清

钗凤坠。人意不如初会。圆月后逢歌舞地。断肠明镜里。早是君心难恃，恨不玉颜先悴。恩重娇多情易费。枕函花有泪。
谒金门·其二
作者：郑文焯
朝代：清

花窣地。红玉枕山云腻。良夜好天浓睡里。蜡盘空转泪。妾似杨花飘坠，郎是一江春水。容易东风无好计。少年须著意。
贺新郎·秋恨
作者：郑文焯
朝代：清

暗雨凄邻笛。感秋魂，吟边憔悴，过江词客。非雾非烟神州渺，愁入一天冤碧。梦不到、青芜旧国。休洒西风新亭泪，障狂澜、犹有东南壁。空掩袂，望云北。雕栏玉砌都陈迹。黯重扃、夷歌野哭，晦冥朝夕。十万横磨今安在？赢得胡尘千尺。问天地、榛荆谁辟？夜半有人持山去，蓦崩舟、坠壑蛟龙泣。还念此，断肠直。日落羌笳咽。认一行、高鸿尽处，五云城阙。满眼惊尘还乡梦，重见昆池灰劫。更马上、琵琶催发。露冷横门移盘去，甚金仙，也怨关山别。愁寄与，汉家月。故人抗议多风烈。漫消魂、题诗陇树，谁旌奇节。易水空成填恨海，西北终忧天缺。但目尽、平烟区脱。不信天心浑如醉，好江山、换了啼鹃血。长剑倚，向谁说。
踏莎行
作者：郑文焯
朝代：清

曳柳蝉疏，黏莎萤小。过云流响初鸿到。上灯花影隔窗深，下帘月气侵阶悄。琴思吟销，茶香梦袅。露床滴翠凝清筱。年光有味是新凉，不堪独夜悲秋早。
踏莎行
作者：郑文焯
朝代：清

树老知门，山寒近屋。一年风物供吟足。秋声到地总无名，和愁题上阑干曲。梦换纱棂，吟残画烛。空阶雨断蛩声续。霜前篱菊为谁黄，人閒秋鬓无重绿。
踏莎行 其一 送子苾入陕
作者：郑文焯
朝代：清

连棹湖山，对床风雨。吟坛十载更相主。已怜憔悴尽中年，那堪离乱成孤旅。鸥外吴云，马头秦树。大江东去人西去。严关百二旧经行，不愁梦失寻君处。
踏莎行 其三 送子苾入陕
作者：郑文焯
朝代：清

蜀锦裁篇，吴皋飘寓。佳游顿失城南侣。桥边乌鹊纵分飞，陇头鹦鹉能言语。柳雪官程，图书傢俱。扁舟明日长安路。多君一县好青山，支颐手板供愁句。
踏莎行 其二 送子苾入陕
作者：郑文焯
朝代：清

压酒春灯，掩歌秋扇。江南已是无肠断。曲中莫作水风听，尊前便有关山怨。经醉池亭，临分笺管。西园芳草随人远。黄金纵得赎蛾眉，胡沙应换春风面。
踏莎行 其四 送子苾入陕
作者：郑文焯
朝代：清

南浦兰情，西崦梅讯。好春良月离天近。十年空负过江名，一官直抵飞花溷。山县愁鬟，雪关衰鬓。才人自断漂零分。它时好载郁林归，只应片石销残恨。
踏莎行·丁未秋夕，石湖醉泊，登千岩观玩月，有忆昔年连棹之游
作者：郑文焯
朝代：清

桂影筛金，竹声碎玉。西风凉到文波縠。镜花曾见夜妆红，岩霏不上秋眉绿。踏月溪桥，题云礀屋。伤心易触登临目。清歌如水梦如尘，旧游肠断无因续。
踏莎行·送子苾入陕
作者：郑文焯
朝代：清

连棹湖山，对床风雨。吟坛十载更相主。已怜憔悴尽中年，那堪离乱成孤旅。鸥外吴云，马头秦树。大江东去人西去。严关百二旧经行，不愁梦失寻君处。压酒春灯，掩歌秋扇。江南已是无肠断。曲中莫作水风听，尊前便有关山怨。经醉池亭，临分笺管。西园芳草随人远。黄金纵得赎蛾眉，胡沙应换春风面。蜀锦裁篇，吴皋飘寓。佳游顿失城南侣。桥边乌鹊纵分飞，陇头鹦鹉能言语。柳雪官程，图书傢俱。扁舟明日长安路。多君一县好青山，支颐手板供愁句。南浦兰情，西崦梅讯。好春良月离天近。十年空负过江名，一官直抵飞花溷。山县愁鬟，雪关衰鬓。才人自断漂零分。它时好载郁林归，只应片石销残恨。
踏莎行·采莲曲
作者：郑文焯
朝代：清

花券裁红，香筒吹绿。轻拿踏遍江南曲。莲心苦里尚回甘，藕丝断后从谁续。翠帔银泥，钿筐金粟。牵云曳雪相思属。弄波莫便采珠还，露房秋泪红盈掬。
踏莎行·重别次湘和白石道人江上感梦之作
作者：郑文焯
朝代：清

官阁烟寒，客帆风软。吟边属景愁边见。归心争共蜀云飞，梦痕总被吴波染。残酒单衣，残镫泪线。乱山挂雨尊前远。江南水阔别离多，断魂分付孤舟管。
踏莎行·雨意垂垂春事遒尽红楼曲饯爰托于音
作者：郑文焯
朝代：清

兰气疏襟，竹声凉幕。卧枝红袅金钗落。五更残雨酒醒时，罗衾正似人情薄。帐烛香销，琴尊泪阁。梦来真悔重逢错。去年花落旧亭台，西风不减东风恶。
过秦楼·后溪连雨新渌平桥一楼卧临城西陂船舫皆从几案间过晚霁见月水光花影澹然空寒有怀丁酉秋石壁山望湖台夜游流连光景动踰岁时属景不自知其词之凄异也
作者：郑文焯
朝代：清

过雨檐花，透风窗竹，露点翠梧金井。林梢小阁，曲枕溪流，静绿荡胸千顷。帘捲夜近，银河秋浸天阶，水明星静。欠追凉绮袖，一枝横玉，满身云影。回忆处、月气湖烟，空台摇落，上下卧临清镜。淩波弱步，湿雾香鬟，梦断数峰青回。年事如今暗惊，燕草天荒，吴枫江冷。但孤云远水，愁入离痕泪枕。
还京乐
作者：郑文焯
朝代：清

放愁地，说与沧江旧曲谁重理。纵翠纱笼句，白雪笑我，仙才空费。又故山归后，残春事与浮名委。镇断送明日，陌上看花閒泪。向清波底。见文章、流锦名花，诉尽东风，零落旧味。堪嗟冶叶倡条，傍凡门、艳数桃李。恨迢迢，拌玉剑埋云，金刀断水。料得西楼月，窥人还自憔悴。
迷神引
作者：郑文焯
朝代：清

看月开帘惊飞雨，万叶战秋红苦。霜飙雁落，绕沧波路。一声声，催笳管，替人语。银烛金炉夜，梦何处？到此无聊地，旅魂阻。眷想神京，缥缈非烟雾。对旧河山，新歌舞。好天良夕，怪轻换华年柱。塞庭寒，江关暗，断钟鼓。寂寞衰灯侧，空泪注。苕苕云端隔，寄愁去。
遐方怨
作者：郑文焯
朝代：清

金雀扇，玉蝉翘。悔结同心，带围新来宽素腰。宿妆山额睡黄销。照花莺镜里，不成娇。
醉花阴·赋瞿园秋色分题得剪秋罗
作者：郑文焯
朝代：清

织尽吴云愁暗醒。薄袖吹香冷。梦老汉宫秋，一片残霞，又散江南锦。红窗刀尺催霜紧。坐晚妆凉靓。莫问浣纱人，泪粉悽迷，湿透西风影。
醉落魄·山塘夜归记邻舟歌者和范石湖
作者：郑文焯
朝代：清

珠吭清绝。别船酒散灯微灭。回波荫翠交槐樾。残梦高楼，篴里旧时月。水香帘隙明肌雪。轻风催漏铜龙咽。镜中花好无人折。明日歌尘，留与断红说。
采桑子
作者：郑文焯
朝代：清

凭高满面东风泪，独立江亭。流水歌声。销尽年涯不暂停。归来自掩香屏卧，残月新莺。梦好须惊。知是伤春第几生。销魂最是皋桥水，花雨冥冥。歌泪盈盈。不解西流总费声。画船烟泊经游地，灯火高城。弦管残更。无奈明朝酒易醒。
采桑子
作者：郑文焯
朝代：清

竹声到枕凉如许，翠湿纱幮，香断灯孤，冰簟银床一夜疏。晓来独步穿花去，罗袂沾濡，满把明珠，始觉前溪过雨初。
采桑子
作者：郑文焯
朝代：清

雨帘不捲初疑夜，梦地模糊，竹醉花扶，过枕茶声午睡馀。故人久断江干信，借问庭梧，秋意何如，一日西风一日疏。
采桑子·其一
作者：郑文焯
朝代：清

凭高满面东风泪，独立江亭。流水歌声。销尽年涯不暂停。归来自掩香屏卧，残月新莺。梦好须惊。知是伤春第几生。
采桑子·其二
作者：郑文焯
朝代：清

销魂最是皋桥水，花雨冥冥。歌泪盈盈。不解西流总费声。画船烟泊经游地，灯火高城。弦管残更。无奈明朝酒易醒。
钗头凤·花步里记所见
作者：郑文焯
朝代：清

屏山远。兰期短。小花照水吴妆浅。红窗隙。朱唇的。旧家池馆，画春无迹。觅。觅。觅。悠然见。飘然散。玉笙鹤背天风断。空亭立。星前忆。便伊香影，万珠量得。值。值。值。
闻雁
作者：郑文焯
朝代：清

秋水渺无极，愁尽送白云。西风何太急，北客独先闻。旅梦苍烟寺，樵歌黄叶坟。江南鲜矰缴，雨夜尚呼群。
闻雁
作者：郑文焯
朝代：清
体裁：五言律诗

秋水渺无极，愁心送白云。西风何太急，北客独先闻。旅梦苍烟寺，樵歌黄叶坟。江南鲜矰缴，雨夜尚呼群。
阳台路·送客晚归城西陂揽景成咏
作者：郑文焯
朝代：清

暮山远。见倒空翠湿，云开萍面。荡荒湾、雨气衰荷，秋在水灯红飐。愁杀渡江人，醉里解携，梦随波转。离声断。又暗催、湘弦鸿阵零乱。独绕横桥归路，澹一水、漂花旧苑。片帆风影，尚映带、凭高阑槛。销魂又、寒林堕月，寂寞小城西畔。空帘捲。乱虫天、如闻哀叹。
阳春曲·忆梅西崦
作者：郑文焯
朝代：清

晚来风，朝来雨，心事问春谁托。一坞雪垂垂，西崦路、梦地经惯被花觉。暝寒犹恶。看未足、野桥疏萼。须信旧识青山，胜伤春、等閒篱落。记歌绕珍丛，行云暮。曾倚竹、空怜翠薄。而今遗芳独坐，怨书期、诉与辽鹤。扁舟奈有素约。怕笛里、江城萧索。待扶醉、满把东风影，沈沈夜酌。
阳春曲·春江题梦
作者：郑文焯
朝代：清
体裁：词

绮罗丛，芳菲节，春到梦中乡国。凝澹画楼人，行云断、翠袖重倚暮寒恻。几年相忆、曾醉蹋、凤城灯夕。谁念系月黏花，仗东风、总愁无力。怅流水钿车，繁华地。空冷落、珠尘绮席。天涯伤春不见，剪梅枝、怨寄遥驿。凭阑对此叹息。更泪尽、离亭残笛。看归雁、更带冥冥雨，西山自碧。
阳春曲·春江题梦
作者：郑文焯
朝代：清

绮罗丛，芳菲节，春到梦中乡国。凝澹画楼人，行云断、翠袖重倚暮寒恻。几年相忆、曾醉蹋、凤城灯夕。谁念繫月黏花，仗东风、总愁无力。怅流水钿车，繁华地。空冷落、珠尘绮席。天涯伤春不见，剪梅枝、怨寄遥驿。凭阑对此叹息。更泪尽、离亭残笛。看归雁、更带冥冥雨，西山自碧。
雨霖铃·恨别和柳屯田
作者：郑文焯
朝代：清
体裁：词

并刀难切，是离肠恨，梦雨都歇。繁华似水流去，回首处，车尘临发。冷落关河送远，有孤雁悽噎。念旧苑、衰柳寒烟，玉笛吹愁满空阔。铜驼陌上伤今别，更断魂客里催佳节。黄昏满地花影，依约见，故国秋月。万里清霜，休问香篝翠被谁设。却怨入帘底西风，付与残蛩说。
雨霖铃·甲午人日载雪西崦
作者：郑文焯
朝代：清

江城春霁。趁东风早，画舸初试。歌眉镜里仍见，曾携手处，都盈愁思。梦换繁华旧恨，共明月千里。但暗忆、红萼莺簪，玉篴吹寒夜重起。娃乡自古销魂地。漫倚阑、一霎成憔悴。年年虎山桥下，花发处、冷香随水。水纵无情，应带伤春，几点清泪。算只有、吟袖弓腰，解得流连意。
雪梅香·亭皋见月旷然起故园之思
作者：郑文焯
朝代：清

雨初歇，凭高极目送荒寒。揽征蓬千里，烟光澹著愁颜。秋尽林皋到残月，夜明楼阁起虚澜。雁声落，笛里人家，犹梦关山。无端。换离景，一片伤心，画出应难。水阔天低，望中故国云还。乱叶从风诉飘泊，晚花凝露泪阑干。归来后、满镜清霜，肠断谁看。
雪梅香·梦半塘老人
作者：郑文焯
朝代：清

影悽寂，虚梁落月暗惊逢。怅孤鸿天外，哀弦响绝秋空。遗世高情谢猿鹤，过江馀泪送蛟龙。叙愁阔，少别千年，犹是悤悤。幽踪。旷延伫，薜雨萝烟，夜啸谁同。送客衰兰，漫悲旧曲回风。故国伤心渺天北，暮云何意恋江东。沈沈恨、一枕关山，魂绕青枫。
霜天晓角·枫桥夜泊
作者：郑文焯
朝代：清

风镫乱叶。蛩响和愁叠。直道千山飞雨，开帘见，满江月。空澈。帆影绝。荻湾秋载雪。鸥外一星渔火，红不到、画阑缺。
霜花腴·怀梦窗杨柳阊门故居即用其自度曲韵
作者：郑文焯
朝代：清

过江旧客，怅倦游、浮生误了儒冠。西馆花飞，南桥萍老，吴城久住偏难。水天梦宽。奈燕归、飘泊依前。叹巢痕、阅尽东风，夕阳乔木想高寒。京国旧居如驿，又金阊柳色，几换吟蝉。华屋空丘，神州沈陆，苕苕此恨谁笺。夜钟到船。认故山、愁黛连娟。感年芳、送老秋词，断云和梦看。
霜花腴·补秋小阁夜饮
作者：郑文焯
朝代：清

冷红殢翠，怎等閒，星前暗放春逃。珠幌回镫，玉阑呼酒，馀风约住笙箫。夜花自骄，贮艳踪、金鸭重烧。更谁家、好月飞来，倚妆同守可怜宵。芳梦有情须断，尽歌云解护，莫便魂销。秋点寒催，粉光浓觅，留仙不隔冰绡。坠钿倦翘。度悄吟、花气如潮。怕朝霞、一掬愁痕，鬓边天样遥。
青玉案
作者：郑文焯
朝代：清

吴波绿尽回肠路。又送客桥西去。晚色年芳长暗度。水滨鸥榭，木棉莺户。知是愁来处。良游莫共伤春暮。画壁犹歌旧时句。蹋马花街红寸许。绕阑呼酒，倚帘吹絮。一曲潇湘雨。
风入松·江南秋早，丛桂未华，连雨困人，大似熟梅天气，吴侬呼为木樨蒸，赋此以志清异。
作者：郑文焯
朝代：清

古帘烟雨过梅黄。又坐秋乡。梦痕绿满西风树，未花开、先断人肠。记向蕊宫亲折，姓名湿了天香。翠阴楼阁澹金装。小麝吹凉。玉娘偷得潇潇谱，染吴丝、弹作清商。一霎牵情主袖，几回消泪钿筐。
高阳台
作者：郑文焯
朝代：清

灯市星阑，桥浜雪老，伤春倦赋登临。旧燕重逢，十年犹自巢林。渡江柳眼青如许，见故人、江上愁心。感前尘，珠箔寒飘，镜缕颓侵。东风又绿离忧草，记捐芳楚佩，题泪吴襟。梦冷铜驼，可怜人事俱沉。五湖未了扁舟兴，怕乱愁、还比花深。掩园扉，行药归来，一枕春阴。
高阳台·为粟香室主人题冰泉集
作者：郑文焯
朝代：清

斗玉花田，题璚梅岭，清词绣遍蛮弓。梦换萝衣，倦怀乌帽尘笼。故山落尽荼蘼雪，怕燕归、还误东风。谩销凝，暗草池尊，乱叶楼钟。苍梧旧迹追遗赏，忆呼猿烟语，招鹤云踪。一掬寒湫，采珠应叹江空。袖中重见沧州槁，倩夜弦、弹泪鲛宫。感年芳、红雨桄榔，碧月芙蓉。
高阳台·园夜寒尊与彊老清话待月，溪堂有烟水苍茫之感，明日赋此索和。
作者：郑文焯
朝代：清

连榻听松，过门看竹，相期放迹林峦。一卧沧江，秋光几换颓颜。凄凄夜雨黄花泪，更为谁、弹满西阑。恁销沈，玉海珊枝，不挂渔竿。曾传交让池边树，有吴侨并宅，偕隐高閒。片席鸥波，应通鹤梦清寒。归云已是忘机地，漫醉抛、屋里青山。最知心，斜月窥尊，长送君还。
高阳台·己酉重午西园饮席感怀
作者：郑文焯
朝代：清

梅雨团金，兰风洒翠，吟觞又汎香蒲。斗草阑干，馀薰更涤芳裾。宫魂枉续长生缕，误旧情、臂约红疏。感年光，明镜波心，不铸颜朱。汨罗一片伤心碧，作中流箫鼓，遗恨江鱼。清些难招，沈哀欲变吴歈。江潭自古蛟龙恶，但怨魂、绿老汀菰。镇销凝，节物凄凉，午醉谁扶。
鬲溪梅令
作者：郑文焯
朝代：清

堕怀凉月醒来空。梦还逢。人在垂杨影里唤青骢。小楼裙衩风。涉江何意采夫容。冷香丛。拾得蛮笺和泪署绡封。露花秋自红。
鹧鸪天
作者：郑文焯
朝代：清

岩桂秋香晚尚花。顺阳旧墅问残霞。五湖自送鸱夷去，风月依然属范家。浮白劝，比红誇。有人低唱倚蒹葭。曲中解得销魂句，不羡溪头越女纱。
鹧鸪天
作者：郑文焯
朝代：清

水竹依稀濠上园，苍烟五亩绝尘喧。半床落叶书连屋，一雨飘花船到门。寒事早，恋清尊。狸奴长伴夜毡温。老来睡味甜于蜜，烂嚼梅花是梦痕。
鹧鸪天
作者：郑文焯
朝代：清

漫把新词当曲听。尊前一例断肠声。料应欠我伤春泪，抱著红绡过一生。花可可，意盈盈。小窗斜月旧帷屏。天涯已自多情误，争忍才名更误卿。
鹧鸪天
作者：郑文焯
朝代：清

细语檐禽破晓霏，竹声凉翠梦先知。酒醒一枕红兰泪，染取蛮笺剩写诗。幽事浅，世情稀。閒花飞尽见高枝。一春雨横风狂过，绿遍池塘无是非。
鹧鸪天 其一 余往来邓尉山中十馀年矣，独爱青芝一坞，林嶂秀岨，人迹罕至交，有终焉之志，未逮也。还泊西崦因赋是解
作者：郑文焯
朝代：清

树隐湖光望转明。岩深晚桂尚飘馨。十年秋鬓输山绿，依旧看山梦里行。烟澹宕，月空冥。下崦蒙雨上崦晴。眠去无地青芝老，虚被樵渔识姓名。
鹧鸪天 其一 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
作者：郑文焯
朝代：清

据榻连吟数往年，夜窗枥马警秋眠。可怜燕市尊前月，又共吴云梦里天。回首处，一潸然。小山招隐有新篇。淮南几树留人桂，纵得攀援不得仙。
鹧鸪天 其三 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
作者：郑文焯
朝代：清

谏草焚馀老更狂，西台痛哭恨茫茫。秋江波冷容鸥迹，故国天空到雁行。诗梦短，酒悲长。青山白发又殊乡。江南自古伤心地，未信多才累庾郎。
鹧鸪天 其二 余往来邓尉山中十馀年矣，独爱青芝一坞，林嶂秀岨，人迹罕至交，有终焉之志，未逮也。还泊西崦因赋是解
作者：郑文焯
朝代：清

结梦疏云泛渚蘋。霜林秋色艳于春。山中种树书堪读，世上繁华迹总陈。惊岁晚，负閒身。石芝鹤语旧知津。红桑海畔花争发，一掬微波见绿尘。
鹧鸪天 其二 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
作者：郑文焯
朝代：清

秋老山桥虎气沈，霜风呼酒旧登临。梵钟出树岩扉回，渔火通波雨坞深。连棹路，五湖心。别来三见冷枫吟。白云定识非生客，莫枉芝崦鹤梦寻。
鹧鸪天 其二 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
作者：郑文焯
朝代：清
体裁：词

秋老山桥虎气沈，霜风呼酒旧登临。梵钟出树岩扉迥，渔火通波雨坞深。连棹路，五湖心。别来三见冷枫吟。白云定识非生客，莫枉芝崦鹤梦寻。
鹧鸪天·中秋后二日越来溪夜汎
作者：郑文焯
朝代：清

露脚斜波月上迟。镜中曾见越来时。湖光一片伤心碧，却与吴儿作水嬉。飞画鹢，引金蠡。罗旂香干烛龙随。歌尘只是黄昏散，愁满风萝野粉吹。
鹧鸪天·余往来邓尉山中十馀年矣，独爱青芝一坞，林嶂秀岨，人迹罕至交，有终焉之志，未逮也。还泊西崦因赋是解
作者：郑文焯
朝代：清

树隐湖光望转明。岩深晚桂尚飘馨。十年秋鬓输山绿，依旧看山梦里行。烟澹宕，月空冥。下崦蒙雨上崦晴。眠去无地青芝老，虚被樵渔识姓名。结梦疏云泛渚蘋。霜林秋色艳于春。山中种树书堪读，世上繁华迹总陈。惊岁晚，负閒身。石芝鹤语旧知津。红桑海畔花争发，一掬微波见绿尘。
鹧鸪天·冷红簃逭暑赋得侧艳小词以罗帕澹墨题之
作者：郑文焯
朝代：清

水榭移灯月到床。花阴四捲茜纱凉。兰汤竞夕宜温玉，帘外风来澡豆香。肌雪净，脸波长。枕函花隐玉清防。自嫌澹素无梳洗，犹被池莲妒睡妆。
鹧鸪天·池梅疏萼点缀小春采香成咏
作者：郑文焯
朝代：清

黄叶围扉蔽竹窥。江城花讯鹤先知。旧时西崦初三月，此是东风第一枝。横瘦影，弄愁漪。芳程未较岭头迟。镜中一幅伤春槁，和水和烟画与谁。
鹧鸪天·胥口是范蠡从入五湖处，秋夕览古有怀。
作者：郑文焯
朝代：清

云物凄清秋满湖，遗愁梦落故宫梧。西江终古无情碧，送了鸱夷便沼吴。烟草迥，水禽呼。越溪寒雨战菰蒲。扁舟赚得西施去，枉费良金写作图。
鹧鸪天·见旧家楼上燕巢感忆
作者：郑文焯
朝代：清

寂寞梁尘翠柳萦，隔花曾听下帘声。绸缪去补谁家屋，飘泊今怜故主情。泥堕处，旧闻筝。春风秋月总堪惊。谢堂只是寻常见，未信巢林误此生。
鹧鸪天·馀与半塘老人有西崦卜邻之约，人事好乖，高言在昔，款然良对，感述前游，时复悽绝。
作者：郑文焯
朝代：清

据榻连吟数往年，夜窗枥马警秋眠。可怜燕市尊前月，又共吴云梦里天。回首处，一潸然。小山招隐有新篇。淮南几树留人桂，纵得攀援不得仙。秋老山桥虎气沈，霜风呼酒旧登临。梵钟出树岩扉回，渔火通波雨坞深。连棹路，五湖心。别来三见冷枫吟。白云定识非生客，莫枉芝崦鹤梦寻。谏草焚馀老更狂，西台痛哭恨茫茫。秋江波冷容鸥迹，故国天空到雁行。诗梦短，酒悲长。青山白发又殊乡。江南自古伤心地，未信多才累庾郎。
齐天乐·登虞山兴福寺楼时癸未始秋
作者：郑文焯
朝代：清

夕阳呼酒登临地。樽前故人还是。水国无花，山城自绿，望转征蓬千里。行歌倦矣。更一片秋魂，乱云扶起。醉袖飘萧，海风吹下剑花细。天涯此楼似寄。画阑零落处，都为愁倚。佛鼓荒坛，神鸦废社，今古苍茫烟水。吴丝漫理。正波上鸿飞，数峰凄异。坐尽林阴，甚时重梦至。
齐天乐·白石、碧山咏物之作，多取是调，托兴深美，因效其体赋蟹
作者：郑文焯
朝代：清

半生谙尽江湖味，西风更无肠断。蓼溆衰灯，芦滩短舍，夜市秋声零乱。横行未遍。叹身世抟沙，蚬螺羞伴。恨满吴波，喷珠尽作水花散。彭彭甲兵腹满。待谁呼郭索，蛮海秋战。菊訉霜肥，橙香雪老，都付重阳吟盏。新诗好换。忆乡味经年，故溪清浅。月落潮生，一匡愁碧染。
齐天乐·西园感旧
作者：郑文焯
朝代：清

旧家池馆追凉地，伤心十年前后。去燕空帘，疏萤小扇，难遣寻常时候。阑干似旧。算花下黄昏，几回垂手。满院筝尘，翠阴门掩数行柳。江南赋情最久。俊游零落早，欢事稀有。丝竹凋年，湖山费泪，销与西风词酒。园居半亩。笑双鹤栖依，占人清瘦。见月登楼，过秋知健否。
龙山会·虎丘作重九，时自光福里回舟，和君特载酒双清之作。
作者：郑文焯
朝代：清

塔影窥林罅，落雁汀烟，画舻霜花亚。虎山桥上月，移梦近、还过云泉亭下。衰帽侧高秋，堕巾趁、山容淡冶。最销凝，吴篷暮雨，歌前暗洒。因忆旧节题香，踏醉花街，倚少年骄马。勌游狂态尽，珠箔坠、独自飘灯残夜。人事水东西，凭高泪、流红迸泻。漫归吟，冷枫剩有一瓢诗挂。
泾川竹枝词
作者：郑文熊
朝代：清
体裁：词

落星潭下水萦回，小艇纷纷走马来。开遍护窠还撒网，雪花捞起是金鲐。
德州道上留别石幢伯兄
作者：郑方坤
朝代：清

料峭寒如此，邮签百二余。弟兄一分袂，琴剑各轻车。强制杨朱泪，愁沈殷羡书。团圆问明月，奚事照离居。昔者同于役，凉飔袭葛巾。南朝黄叶寺，上国素衣尘。岁月趋蛇壑，风烟逐雁臣。今成独归去，惆怅鬲津滨。
德州道上留别石幢伯兄·其一
作者：郑方坤
朝代：清

料峭寒如此，邮签百二余。弟兄一分袂，琴剑各轻车。强制杨朱泪，愁沈殷羡书。团圆问明月，奚事照离居。
德州道上留别石幢伯兄·其二
作者：郑方坤
朝代：清

昔者同于役，凉飔袭葛巾。南朝黄叶寺，上国素衣尘。岁月趋蛇壑，风烟逐雁臣。今成独归去，惆怅鬲津滨。
苦雨
作者：郑方坤
朝代：清

远峰一发雾沈沈，拥鼻楼头耐冷吟。千叶红黏披败絮，半塍绿涨没新针。静看豨浴连桴鼓，端怕蜗涎上枕衾。辛苦衔泥双燕子，呢喃似欲诉春阴。
初冬返里留别荔乡三弟
作者：郑方城
朝代：清

岁岁言归始得归，朝来渐觉长寒威。乌巢早待三秋过，雁陈初惊两地飞。搔首可堪疏客鬓，登车直欲湿征衣。须臾且立浑无语，相对终难手一挥。
一线
作者：郑日奎
朝代：清

登高复临深，所欲尽奇态。侧身苍翠中，试足鱼龙背。两峰势欲合，万象全幽昧。仅透一线光，顿失天地大。日月无多照，欻忽异明晦。纵横罗怪石，踯躅有余碍。淙淙半空溜，直下曳潜濑。湿云凝不流，鸟声云内外。静觉雷雨蓄，幽疑鬼神会。因想开劈初，五丁力稍懈。一罅不及补，千古诧奇怪。坐啸窈冥中，无言但称快。异境岂恒遇，兹游矢以再。长揖告山灵，呵护请相待。
小隐岩
作者：郑日奎
朝代：清

竟日穷搜讨，幽意犹未足。更过小隐岩，随步姿清瞩。两壁势相拒，一径往如复。石跨涧为梁，僧缘崖作屋。檐飞四时溜，窗倚千竿竹。山花不辨名，溪草随意绿。风尘接混茫，声光相为触。主人意殊快，张宴岩之曲。高歌翻宿鸟，清吹振林木。促席尽绸缪，开襟谢拘束。安知高峰外，夕阳下平陆。
河南道中
作者：郑日奎
朝代：清

风沙苍莽不知程，竟日荒郊客感生。廿载兵戎经百战，几家烟火聚孤城。断垣雨印狐狸迹，中泽霜凄鸿雁声。待拟绘图嗟未可，军书昨复报南征。
游嵩山寺
作者：郑日奎
朝代：清

十里溪声五里山，数椽梵刹万松间。老僧扫地不为客，待有白云时往还。
赋得神仙排云出得台字
作者：郑日章
朝代：清

缥缈神仙境，层云片片堆。遥排依玉宇，偶出见银台。鹤自冲烟破，鸾应拂雾开。九门方詄荡，五色共徘徊。洞里氤氲绕，壶中日月回。霓旌舒复卷，风马往还来。升降凭三岛，飘飖戏九垓。欲寻踪迹去，苍翠满蓬莱。
咏莲花峰
作者：郑昌时
朝代：清

瀛洲地脉通蓬莱，海上突出千琼瑰。一峰峭拔碧波外，幻作瓣瓣莲花开。
琅琊台次编修吴巢松师原韵
作者：郑晓如
朝代：清
体裁：五言律诗

白帝东封后，曾驱万乘来。千秋余片土，七国此层台。颂德碑空谷，坑儒事可哀。歌风思猛士，云气望中开。
舞雩台春望
作者：郑晓如
朝代：清
体裁：古风

万物含化机，两间成太和。登台望绿野，麦陇分沂河。轻风散微雨，树影摇清波。言归有余恋，触兴发啸歌。不逢狂士来，其如童冠何。
赵松雪
作者：郑晓如
朝代：清
体裁：七言绝句

王孙书画足千春，赵氏河山劫后尘。青史竟传元学士，白头终对管夫人。
访黄农部不遇有作
作者：郑景云
朝代：清

旅馆沈吟久，閒探高士扉。园童迎客拜，庭鹤向空飞。采药知何处，停云尚不归。松间怊怅立，无语对斜晖。
村居
作者：郑板桥
朝代：清

雾树溟潆叫乱鸦，湿云初变早来霞。
东风已绿先春草，细雨犹寒后夜花。
村艇隔烟呼鸭鹜，酒家依岸扎篱笆。
深居久矣忘尘世，莫遣江声入远沙。
夜泊燕子矶
作者：郑梁
朝代：清

燕子矶头看月浪，观音阁上听风芦。但知意思凌天表，那记形骸滞客途。夜静钟声鸣不断，江长帆影过如无。何须别羡玄真子，泛宅浮家作钓徒。
娄庄晓行
作者：郑梁
朝代：清

不知长夜不知冬，枣堡榆庄走兴浓。疲马单车十字路，青天明月五更钟。寒风自与严霜约，清气偏于瘦骨逢。今日京华肩准息，却嫌人事又环攻。
归家即事
作者：郑梁
朝代：清

暂得离城市，归家事转清。移花乘细雨，插种急新晴。浪暖鱼儿出，烟浓杏子生。村居无俗客，随意听禽声。
早发沭阳
作者：郑梁
朝代：清

立春早起沭阳程，衾薄空舆梦不成。浅水无桥牵马渡，晓星如月照人行。
晚村
作者：郑梁
朝代：清

一卷残经对好风，会心多在晚村中。已凭沟浍污流竞，自觉烟云色相空。古墓欹倾耕犊上，野桥低小钓航通。年来渐洗名根净，惟许前溪鸥鹭同。
望夫石
作者：郑梁
朝代：清

万劫难灰伉俪心，舟中过客底愁侵。倚门两载嗟行役，知比冈头望更深。
画长松呈梨洲先生
作者：郑梁
朝代：清

峨峨千丈松，挺生蓝溪侧。种自新建来，根从蕺山出。耸身立云表，枝柯散八极。众芳仰广荫，攀援各努力。中有幽兰姿，细草愧弱植。瞻望徒殷勤，高卑不相及。松枝忽下垂，一朝承颜色。何以报长松，馨香保贞德。
登楼
作者：郑梁
朝代：清

久不登楼望，江天别样清。朔风寒有色，西日照多情。木落山馀骨，村空水作声。倚窗看未倦，林月一轮明。
秋晚
作者：郑梁
朝代：清

斜阳平楚风烟乱，新月遥村鸡犬微。好与邻翁争席罢，其如客邸带愁归。疏萤暗落青苔井，野火孤明白板扉。多少惊心荣辱事，秋江拟付钓鱼矶。
郯城道上
作者：郑梁
朝代：清

村落无树木，鸟兽无羽毛。江淮数百里，弥望皆黄茅。山行入郯城，始复见柯条。枣色远苍郁，柳意寒萧骚。草屋枳篱中，犬声时囒囒。江淮日雨雪，入山天始晴。瀰然千里白，照日增光明。天无片云黑，野无寸草青。藐焉余一身，有若纤尘停。所以古达人，思与大化冥。病骨衰气血，瘦硬柴一把。晨征霜露寒，两脚痛如剐。局蹐一舆中，羡杀蓬门寡。鸡啼茅屋上，牛眠土墙下。从容指行人，云是南来者。
郯城道上·其一
作者：郑梁
朝代：清

村落无树木，鸟兽无羽毛。江淮数百里，弥望皆黄茅。山行入郯城，始复见柯条。枣色远苍郁，柳意寒萧骚。草屋枳篱中，犬声时囒囒。
郯城道上·其三
作者：郑梁
朝代：清

病骨衰气血，瘦硬柴一把。晨征霜露寒，两脚痛如剐。局蹐一舆中，羡杀蓬门寡。鸡啼茅屋上，牛眠土墙下。从容指行人，云是南来者。
郯城道上·其二
作者：郑梁
朝代：清

江淮日雨雪，入山天始晴。瀰然千里白，照日增光明。天无片云黑，野无寸草青。藐焉余一身，有若纤尘停。所以古达人，思与大化冥。
寄邵兰江太史
作者：郑模
朝代：清

苍狗翻新态，青松荫故枝。华山联榻夕，楚水挂帆时。风雨图中画，轮蹄袖里诗。廿年泥印爪，长此住相思。
初秋偶成
作者：郑民鑫
朝代：清

荒凉馆舍夏初过，间倚松枝静养和。树果渐垂经雨重，庭花难数入秋多。佐餐时或烹葵菽，惮暑偏宜著绮罗。最是羲皇堪傲处，开窗一梦到南柯。
村中晚晴
作者：郑民鑫
朝代：清

雨止云光散，风收岚气侵。断虹穿涧远，返照入林深。野巷鸣归犊，高枝噪暮禽。村居无别乐，好静守初心。
恭和御制赐朝鲜琉球安南诸国使臣诗
作者：郑永功
朝代：清

御极垂衣正八旬，普天沐德献琛频。四夷骈贡蒙王化，五代同堂仰圣人。召入华筵龙液酒，飞登紫苑凤卮亲。天颜咫尺沾恩湛，永祝升平万寿仁。
春仲过水西
作者：郑汝荐
朝代：清
体裁：七言绝句

俄雨俄晴一日间，难将此意问湖山。昔年帝子观潮处，犹见潺潺水一湾。
常山县
作者：郑江
朝代：清

风帆沙际落，岚翠碧丛丛。一县江声里，四山云气中。迎人幽鸟语，随意野花红。回首乡心远，沿流直向东。
度翚岭
作者：郑江
朝代：清

新安僻一隅，崖谷莽相围。寒雨度翚岭，悄然徒御悲。匪悲道路险，疲氓寒无衣。祗役我之分，劳民毋乃非。既不能重趼，复不奋翅飞。民劳岂得已，王程不可违。酬民以价直，几为吏橐肥。诘问得其情，惩吏乃用威。疲氓感我意，绕座涕洒挥。民情大可见，岂愿咸其腓。劳劳道路间，志在救朝饥。饥寒苟不恤，焉用长吏为？
残柳
作者：郑江
朝代：清

画桥斜去水东流，落日西风泽国秋。树下彩云都散尽，夜来明月尚勾留。碧蹄马老怜荒驿，白发人闲倚酒楼。六代离宫鸦数点，满天疏雨不胜愁。
西溪草堂图
作者：郑江
朝代：清

吾乡山水窟，莫如西溪幽。延缘一径通，落落清瑶流。夹岸无杂树，鹿角枝相樛。霏微岚翠间，香雪千林浮。有时略彴横，野竹寒修修。寻幽窈窕入，落英满扁舟。花阴路疑尽，豁然见平畴。四山围净绿，土俗勤锄耰。此中隐君子，毋乃栗里俦。一茅粗剪葺，六枳纷环周。虚空静生白，恍然物初游。臞鹤唳天半，若与孤情酬。仙源在枌榆，余胡久淹留？
钓台
作者：郑江
朝代：清

高台俯映暮江清，叶叶风帆尽日行。碧水几时停过客，青山终古属先生。可知遁世原持世，始信逃名是爱名。惭愧萍逢无定迹，沧洲暂借濯尘缨。
飞来寺
作者：郑江
朝代：清

澄江绿净洁于苔，群峭摩天一线开。吉贝花中闻梵呗，兜罗绵里现楼台。榕阴浓叠千重翠，松吹晴暄万壑雷。瘦石玲珑霞缥缈，却疑岩岫亦飞来。
枫岭
作者：郑沄
朝代：清

诘旦辞霞关，薄暮越枫岭。危途极蜿蜒，深谷转荒梗。时当积雨后，行冲湿云冷。斜景无停晖，回飙有虚警。远从双峰罅，稍辨只堠影。巉巉欲崩石，兀兀最高顶。我登力已疲，我仆力犹猛。俄陵百丈梯，忽蹑九仞井。中休势疑惰，蓄锐思一逞。攀援杂藤葛，杳霭惑畦町。霜林如美人，袨服不尚褧。又如韶颜翁，觞罢春酩酊。颇忆风雷朝，振响落悬瘿。感时辄惊暮，念别益含哽。蛮天梦不到，海峤路多迥。苦辛伴童奴，栖遁愧箕颍。何由免崎岖，垂堂日三省。
闻同年赵璞函殁于西川军营诗以哀之
作者：郑沄
朝代：清

西望蚕丛路，年来羽檄飞。君行空万里，身死在重围。报国文章尽，封侯事业非。他时看扫穴，谁唱凯歌归。
雨中有述
作者：郑沄
朝代：清

露下凉生大火流，三旬水宿感淹留。河声送雨过沙市，山翠横烟入柁楼。楚客怀归终恋阙，美人经别易伤秋。红尘自有栖闲地，谁遣行藏愧白鸥。
左回
作者：郑沅
朝代：清
体裁：联

群蚁左旋真似磨；万牛回首重如山。
挽张之洞联
作者：郑沅
朝代：清
体裁：联

开济若益阳胡公，从武昌规画寰区，忧乎远矣；淹博如河间纪氏，由中学兼综西政，殆或过之。
题湖外湖楹联
作者：郑沅
朝代：清
体裁：联

久官两浙，息影钱唐，羡频年松菊盘桓，与彭泽归来相似；遍历重瀛，放怀欧陆，问此地湖山名胜，比瑞士风景何如。
江行
作者：郑洛英
朝代：清

去去更谁适，孤舟又短篷。天长风易怒，村晚树尤浓。云冻不成雨，烧明何处峰。故园归未得，岁暮尚飘蓬。
恭和吟樵老兄观察留别士民之作未步韵
作者：郑清寰
朝代：清

狂飙坌起满城沙，秋冷萧萧未代瓜。万里驱驰忧乱世，一年羁绊忘携家。罗胸妙策皆成竹，老眼观兵总不花。民解倒悬才得去，攀辕犹恋使君车。袖拂清风到故乡，高名亮节自煌煌。窦融绝饮河西马，苏武全归塞北羊。闻有义旗招朔漠，更无战鼓动荆襄。天涯几点孤臣泪，洒作他年召伯棠。
恭和吟樵老兄观察留别士民之作未步韵·其一
作者：郑清寰
朝代：清

狂飙坌起满城沙，秋冷萧萧未代瓜。万里驱驰忧乱世，一年羁绊忘携家。罗胸妙策皆成竹，老眼观兵总不花。民解倒悬才得去，攀辕犹恋使君车。
恭和吟樵老兄观察留别士民之作未步韵·其二
作者：郑清寰
朝代：清

袖拂清风到故乡，高名亮节自煌煌。窦融绝饮河西马，苏武全归塞北羊。闻有义旗招朔漠，更无战鼓动荆襄。天涯几点孤臣泪，洒作他年召伯棠。
常山旅次闻笛
作者：郑炎
朝代：清

谁家幽怨入新篁，客枕酸声梦苦长。四月梅花何处落，半堤杨柳此宵凉。愁深直恐青山裂，韵冷遥怜玉指香。一自李谟偷谱后，便随铃雨怨三郎。
惶恐滩
作者：郑炎
朝代：清

一匊文山泪，溶成惶恐滩。十年诗在口，今夜月同看。旧水流新恨，惊风激怒湍。浪高三百丈，不见石峰攒。
题老桧
作者：郑炎
朝代：清

树头亦有堪题处，半在疏疏落落中。今日画成晴叶响，不关鸟踏不关风。
节妇郑氏诗
作者：郑焕文
朝代：清

行年巳及笄，针线不自谋。好诵鲁论语，字义时讲求。十九嫁王生，笔墨喜相投。本期赋偕老，何意咏柏舟。结发甫年半，伤心逾百秋。不拒邻妇劝，但欲重姱修。对镜理残妆，尺丝寻旧俦。红袖拂夫柩，辞亲一拜休。有此节烈操，胡勿得天庥。假以梁鸿案，相与唱河洲。锡以欧阳荻，岂忍绝箕裘。天欲名一妇，运不际其优。双魄遂双栖，节成万古留。
东林寺
作者：郑熊佳
朝代：清

匡庐山下接东林，曲径萧萧草木森。青翠万峰环五老，玲珑高塔耸千寻。由来胜迹凋零易，自古名流祸患深。一撤皋比清议散，空留党籍未销沈。
赣州
作者：郑熊佳
朝代：清

地界东瓯南越闲，故将锁钥寄通关。划开古郡双叉水，束断中流两面山。老友风姿犹妩媚，故人书札亦斓斑。多情更有黄梅雨，临别还添绿一湾。
七言诗
作者：郑燮
朝代：清
体裁：诗

不风不雨正晴和，翠竹亭亭好节柯。
最爱晚凉佳客至，一壶新茗泡松萝。
几枝新叶萧萧竹，数笔横皴淡淡山。
正好清明连谷雨，一杯香茗坐其间。
予告归里，画竹别潍县绅士民
作者：郑燮
朝代：清
体裁：古风

乌纱掷去不为官，囊橐萧萧两袖寒。写取一枝清瘦竹，秋风江上作钓竿。
六十自寿联
作者：郑燮
朝代：清
体裁：联

常如作客，何问康宁，但使囊有余钱，瓮有余酿，釜有余粮，取数叶赏心旧纸，放浪吟哦，兴要阔，皮要顽，五官灵动胜千官，过到六旬犹少；定欲成仙，空生烦恼，只令耳无俗声，眼无俗物，胸无俗事，将几枝随意新花，纵横穿插，睡得迟，起得早，一日清闲似两日，算来百岁已多。
兰
作者：郑燮
朝代：清
体裁：诗

此是幽贞一种花，不求闻达只烟霞。采樵或恐通来径，更写高山一片遮。
勺园联
作者：郑燮
朝代：清
体裁：联

移花得蝶；买石饶云。
咏梧桐
作者：郑燮
朝代：清

高梧百尺夜苍苍，乱扫秋星落晓霜。如何不向西州植，倒挂绿毛幺凤皇。
咏芭蕉
作者：郑燮
朝代：清

芭蕉叶叶为多情，一叶才舒一叶生。自是相思抽不尽，却教风雨怨秋声。
咏雪
作者：郑燮
朝代：清
体裁：古风

一片两片三四片，五六七八九十片。千片万片无数片，飞入梅花都不见。
土地庙联
作者：郑燮
朝代：清
体裁：联

乡里鼓儿乡里打；当坊土地当坊灵。
对联
作者：郑燮
朝代：清
体裁：联

咬定一两句书，终身师保；栽成五七竿竹，满目儿孙。
对联
作者：郑燮
朝代：清
体裁：联

春风放胆来梳柳；夜雨瞒人去润花。
对联
作者：郑燮
朝代：清
体裁：联

飘风作态来梳柳；细雨瞒人去润花。
小廊
作者：郑燮
朝代：清

小廊茶熟已无烟，折取寒花瘦可怜。寂寂柴门秋水阔，乱鸦揉碎夕阳天。
小玲珑山馆联
作者：郑燮
朝代：清
体裁：联

咬定几句有用书，可忘饮食；养成数竿新生竹，直似儿孙。
山中雪后
作者：郑燮
朝代：清
体裁：诗

晨起开门雪满山，雪晴云淡日光寒。檐流未滴梅花冻，一种清孤不等闲。
峭壁兰
作者：郑燮
朝代：清
体裁：古风

峭壁一千尺，兰花在空碧。下有采樵人，伸手折不得。
得南闱捷音
作者：郑燮
朝代：清
体裁：七言律诗

忽漫泥金入破篱，举家欢喜又增悲。一枝桂影功名小，十载征途发达迟。何处宁亲唯哭墓，无人对镜懒窥帷。他年纵有毛公檄，捧入华堂却慰谁？
念奴娇·周瑜宅
作者：郑燮
朝代：清

周郎年少，正雄姿历落，江东人杰。八十万军飞一炬，风卷滩前黄叶。楼舻云崩，旌旗电扫，射江流血。咸阳三月，火光无此横绝。想他豪竹哀丝，回头顾曲，虎帐谈兵歇。公瑾伯符天挺秀，中道君臣惜别。吴蜀交疏，炎刘鼎沸，老魅成奸黠。至今遗恨，秦淮夜夜幽咽。
念奴娇·周瑜宅
作者：郑燮
朝代：清

周郎年少，正雄姿历落，江东人杰。八十万军飞一炬，风卷滩前黄叶。楼舻云崩，旌旗电扫，熛射江流血。咸阳三月，火光无此横绝。想他豪竹哀丝，回头顾曲，虎帐谈兵歇。公瑾伯符天挺秀，中道君臣惜别。吴蜀交疏，炎刘鼎沸，老魅成奸黠。至今遗恨，秦淮夜夜幽咽。
念奴娇·宏光
作者：郑燮
朝代：清

宏光建国，是金莲玉树，后来狂客。草木山川何限痛，只解征歌选色。燕子衔笺，春灯说谜，夜短嫌天窄。海云分付，五更拦住红日。更兼马阮当朝，高刘作镇，犬豕包巾帻。卖尽江山犹恨少，只得东南半壁。国事兴亡，人家成败，运数谁逃得？太平隆万，此曹久已生出。
念奴娇·石头城
作者：郑燮
朝代：清
体裁：词

悬岩千尺，借欧刀吴斧，削成城郭。千里金城回不尽，万里洪涛喷薄。王浚楼船，旌麾直指，风利何曾泊。船头列炬，等闲烧断铁索。而今春去秋来，一江烟雨，万点征鸿掠。叫尽六朝兴废事，叫断孝陵殿阁。山色苍凉，江流悍急，潮打空城脚。数声渔笛，芦花风起作作。
念奴娇·胭脂井
作者：郑燮
朝代：清
体裁：词

辘辘转转，把繁华旧梦，转归何处？只有青山围故国，黄叶西风菜圃。拾橡瑶阶，打鱼宫沼，薄暮人归去。铜瓶百丈，哀音历历如诉。过江咫尺迷楼，宇文化及，便是韩擒虎。井底胭脂联臂出，问尔萧娘何处？清夜游词，后庭花曲，唱彻江关女。词场本色，帝王家数然否？
念奴娇·莫愁湖
作者：郑燮
朝代：清

鸳鸯二字，是红闺佳话，然乎否否？多少英雄儿女态，酿出祸胎冤薮。前殿金莲，后庭玉树，风雨催残骤。卢家何幸，一歌一曲长久！即今湖柳如烟，湖云似梦，湖浪浓于酒。山下藤萝飘翠带，隔水残霞舞袖。桃叶身微，莫愁家小，翻借词人口。风流何罪？无荣无辱无咎。
念奴娇劳劳亭
作者：郑燮
朝代：清
体裁：词

劳劳亭畔，被西风一吹，逼成衰柳。如线如丝无限恨，和风和烟。江上征帆，尊前别泪，眼底多情友。寸言不尽，斜阳脉脉凄瘦。半生图利图名，闲中细算，十件常输九。跳尽胡孙妆尽戏，总被他家哄诱。马上旌笳，街头乞叫，一样归乌有。达将何乐？穷更不如株守。
念奴娇台城
作者：郑燮
朝代：清
体裁：词

秋之为气，正一番风雨，一番萧瑟。落日鸡鸣山下路，为问台城旧迹。老蔓藏蛇，幽花贱血，坏堞零烟碧。有人牧马，城头吹起觱篥。当初面代牺牲，食惟菜果，恪守沙门律。何事饿来翻掘鼠，雀卵攀巢而吸？再曰荷荷，跏趺竟逝，得亦何妨失？酸心硬语，英雄泪在胸臆。
念奴娇孝陵
作者：郑燮
朝代：清
体裁：词

东南王气，扫偏安旧习，江山整肃。老桧苍松盘寝殿，夜夜蛟龙来宿。翁仲衣冠，狮麟头角，静锁苔痕绿。斜阳断碣，几人系马而读。闻说物换星移，神山风雨，夜半幽灵哭。不记当年开国日，元主泥人泪簇。蛋壳乾坤，丸泥世界，疾卷如风烛残。老僧山畔，烹泉只取一掬。
念奴娇方景两先生庙
作者：郑燮
朝代：清
体裁：词

乾坤欹侧，藉豪英几辈，半空撑住。千古龙逢源不死，七窍比干肺腑。竹杖麻衣，朱袍白刃，朴拙为艰苦。信心而出，自家不解何故。也知稷契皋夔，闳颠散适，岳降维申甫。彼自承平吾破裂，题目原非一路。十族全诛，皮囊万段，魂魄雄而武。世间鼠辈，如何妆得老虎！
念奴娇桃叶渡
作者：郑燮
朝代：清
体裁：词

桥低红板，正秦淮水长，绿杨飘撇。管领春风陪舞燕，带露含凄惜别。烟软梨花，雨娇寒食，芳草催时节。画船箫鼓，歌声缭绕空阔。究竟桃叶桃根，古今岂少，色艺称双绝？一缕红丝偏系左，闺阁几多埋没。假使夷光，苎萝终老，谁道倾城哲？王郎一曲，千秋艳说江楫。
念奴娇长干里
作者：郑燮
朝代：清
体裁：词

逶迤曲巷，在春城斜角，绿杨荫里。赭白青黄墙砌石，门映碧溪流水。细雨饧箫，斜阳牧笛，一径穿桃李。风吹花落，落花风又吹起。更兼处处缲车，家家社燕，江介风光美。四月樱桃红满市，雪片鲥鱼刀。淮水秋清，钟山暮紫，老马耕闲地。一丘一壑，吾将终老于此。
念奴娇高座寺
作者：郑燮
朝代：清
体裁：词

暮云明灭，望破楼隐隐，卧钟残院。院外青山千万叠，阶下流泉清浅。鸦噪松廊，鼠翻经匣，僧与孤云远。空梁蛇脱，旧巢无复归燕。可怜六代兴亡，生公宝志，绝不关恩怨。手种菩提心剑戟，先堕释迦轮转。青史讥弹，传灯笑柄，枉作骑墙汉。恒沙无量，人间劫数自短。
悍吏
作者：郑燮
朝代：清

县官编丁著图甲，悍吏入村捉鹅鸭。县官养老赐帛肉，悍吏沿村括稻谷。豺狼到处无虚过，不断人喉抉人目。长官好善民已愁，况以不善司民牧。山田苦旱生草菅，水田浪阔声潺潺。圣主深仁发天庾，悍吏贪勒为刁奸。索逋汹汹虎而翼，叫呼楚挞无宁刻。村中杀鸡忙作食，前村后村已屏息。呜呼长吏定不知，知而故纵非人为。
扬州
作者：郑燮
朝代：清

画舫乘春破晓烟，满城丝管拂榆钱。千家养女先教曲，十里栽花算种田。雨过隋堤原不湿，风吹红袖欲登仙。词人久已伤头白，酒暖香温倍悄然。廿四桥边草径荒，新开小港透雷塘。画楼隐隐烟霞远，铁板铮铮树木凉。文字岂能传太守，风流原不碍隋皇。量今酌古情何限，愿借东风作小狂。江上澄鲜秋水新，邗沟几日雪迷津。千年战伐百余次，一岁变更何限人。尽把黄金通显要，惟余白眼到清贫。可怜道上饥寒子，昨日华堂卧锦茵。
扬州·其一
作者：郑燮
朝代：清

画舫乘春破晓烟，满城丝管拂榆钱。千家养女先教曲，十里栽花算种田。雨过隋堤原不湿，风吹红袖欲登仙。词人久已伤头白，酒暖香温倍悄然。
扬州·其三
作者：郑燮
朝代：清

西风又到洗妆楼，衰草连天落日愁。瓦砾数堆樵唱晚，凉云几片燕惊秋。繁华一刻人偏峦，呜咽千年水不流。借问累累荒冢畔，几人耕出玉搔头。
扬州·其三
作者：郑燮
朝代：清
体裁：七言律诗

西风又到洗妆楼，衰草连天落日愁。瓦砾数堆樵唱晚，凉云几片燕惊秋。繁华一刻人偏恋，呜咽千年水不流。借问累累荒冢畔，几人耕出玉搔头。
扬州·其二
作者：郑燮
朝代：清

廿四桥边草径荒，新开小港透雷塘。画楼隐隐烟霞远，铁板铮铮树木凉。文字岂能传太守，风流原不碍隋皇。量今酌古情何限，愿借东风作小狂。
扬州·其四
作者：郑燮
朝代：清

江上澄鲜秋水新，邗沟几日雪迷津。千年战伐百余次，一岁变更何限人。尽把黄金通显要，惟余白眼到清贫。可怜道上饥寒子，昨日华堂卧锦茵。
抚孤行
作者：郑燮
朝代：清

十年夫殁扃书簏，岁岁曝书抱书哭。缥缃破裂方锦纹，玉轴牙签断湘竹。孀妇义不卖藏书，况有孤雏是遗腹。四壁涂鸦嗔不止，十日索墨五日纸。学俸无钱愧塾师，线脚针头劳十指。镫昏焰短空房黑，儿读无多母长织。败叶走地风沙沙，检点儿眠听晓鸦。
新竹
作者：郑燮
朝代：清

新竹高于旧竹枝，全凭老干为扶持。
下年再有新生者，十丈龙孙绕凤池。
新竹
作者：郑燮
朝代：清

新竹高于旧竹枝，全凭老干为扶持。下年再有新生者，十丈龙孙绕凤池。（下年一作：明年）
新竹
作者：郑燮
朝代：清
体裁：诗

新竹高于旧竹枝，全凭老干为扶持。
明年再有新生者，十丈龙孙绕凤池。
李氏小园
作者：郑燮
朝代：清

小园十亩宽，落落数间屋。春草无秽滋，寒花有余馥。闭户养老母，拮据市粱肉。大儿执鸾刀，缕缕切红玉。次儿拾柴薪，细火煨陆续。烟飘豆架青，香透疏篱竹。贫家滋味薄，得此当鼎餗。弟兄何所餐，宵来母剩粥。晨起缝破衣，针线不成行。母年七十四，眼昏手又僵。装绵苦欲厚，用线苦欲长。线长衣缝紧，绵厚耐雪霜。装成令儿暖，母衣单薄凉。不衣逆母怀，衣之情内伤。
李氏小园·其一
作者：郑燮
朝代：清

小园十亩宽，落落数间屋。春草无秽滋，寒花有余馥。闭户养老母，拮据市粱肉。大儿执鸾刀，缕缕切红玉。次儿拾柴薪，细火煨陆续。烟飘豆架青，香透疏篱竹。贫家滋味薄，得此当鼎餗。弟兄何所餐，宵来母剩粥。
李氏小园·其二
作者：郑燮
朝代：清

晨起缝破衣，针线不成行。母年七十四，眼昏手又僵。装绵苦欲厚，用线苦欲长。线长衣缝紧，绵厚耐雪霜。装成令儿暖，母衣单薄凉。不衣逆母怀，衣之情内伤。
桐轩联
作者：郑燮
朝代：清
体裁：联

遗韵满江淮，三家一律；爱才如性命，异世同心。
汉三诏焦隐士处联
作者：郑燮
朝代：清
体裁：联

苍茫海水连江水；罗列他山助我山。
江晴
作者：郑燮
朝代：清
体裁：五言绝句

雾裹山疑失，雷鸣雨未休。夕阳开一半，吐出望江楼。
沁园春
作者：郑燮
朝代：清

花亦无知，月亦无聊，酒亦无灵。把夭桃斫断，煞他风景；鹦哥煮熟，佐我杯羹。焚砚烧书，椎琴裂画，毁尽文章抹尽名。荥阳郑，有慕歌家世，乞食风情。单寒骨相难更。笑席帽青衫太瘦生。看蓬门秋草，年年破巷；疏窗细雨，夜夜孤灯。难道天公、还钳恨口，不许长叹一两声？颠狂甚，取乌丝百幅，细写凄清。
沁园春·恨
作者：郑燮
朝代：清

花亦无知，月亦无聊，酒亦无灵。把夭桃斫断，煞他风景；鹦哥煮熟，佐我杯羹。焚砚烧书，椎琴裂画，毁尽文章抹尽名。荥阳郑，有慕歌家世，乞食风情。单寒骨相难更，笑席帽青衫太瘦生。看蓬门秋草，年年破巷，疏窗细雨，夜夜孤灯。难道天公，还箝恨口，不许长吁一两声？癫狂甚，取乌丝百幅，细写凄清。
沁园春·恨
作者：郑燮
朝代：清
体裁：词

花亦无知，月亦无聊，酒亦无灵。把夭桃斫断，煞他风景；鹦哥煮熟，佐我杯羹。焚砚烧书，椎琴裂画，毁尽文章抹尽名。荥阳郑，有慕歌家世，乞食风情。
单寒骨相难更，笑席帽青衫太瘦生。看蓬门秋草，年年破巷，疏窗细雨，夜夜孤灯。难道天公，还钳恨口，不许长吁一两声？癫狂甚，取乌丝百幅，细写凄清。
泜水
作者：郑燮
朝代：清

泜水清且浅，沙砾明可数。漾漾浮轻波，悠悠汇远浦。千山倒空青，乱石兀崖堵。我来恣游泳，浩歌怀往古。逼侧井陉道，卒列不成伍。背水造奇谋，赤帜立赵土。韩信购左车，张耳陋肺腑。何不赦陈馀，与之归汉主？
淇澳青青水一湾
作者：郑燮
朝代：清

渭川千亩入秦关，淇澳青青水一湾。两地高风来拱向，中间突兀太行山。
渔家
作者：郑燮
朝代：清

卖得鲜鱼二百钱，米粮炊饭放归船。拔来湿苇烧难着，晒在垂杨古岸边。
渔家·卖得鲜鱼二百钱
作者：郑燮
朝代：清

卖得鲜鱼二百钱，籴粮炊饭放归船。拔来湿苇烧难着，晒在垂杨古岸边。
游白狼山两首
作者：郑燮
朝代：清
体裁：七言绝句

悬岩小阁碧梧桐，似有人声在半空。百叩铜环浑不应，松花满地午荫浓。
满江红思家
作者：郑燮
朝代：清
体裁：词

我梦扬州，便想到扬州梦我。第一是隋堤绿柳，不堪烟锁。潮打三更瓜步月，雨荒十里红桥火。更红鲜冷淡不成圆，樱桃颗。何日向，江村躲；何日上，江楼卧。有诗人某某，酒人个个。花径不无新点缀，沙鸥颇有闲功课。将白头供作折腰人，将毋左。
潍县署中画竹呈年伯包大中丞括/墨竹图题诗
作者：郑燮
朝代：清
体裁：诗

衙斋卧听萧萧竹，疑是民间疾苦声。些小吾曹州县吏，一枝一叶总关情。
焦山自然庵联
作者：郑燮
朝代：清
体裁：联

山光扑面经新雨；江水回头为晚潮。
焦山自然庵联
作者：郑燮
朝代：清
体裁：联

汲来江水烹新茗；买尽青山当画屏。
由兴化迂曲至高邮七绝句
作者：郑燮
朝代：清
体裁：七言绝句

烟蓑雨笠水云居，鞋样船儿帽样庐。卖取青钱沽酒得，乱摊荷叶摆鲜鱼。
画菊与某官留别
作者：郑燮
朝代：清

进又无能追又难，宦途局蹐不堪看。吾家颇有东篱菊，归去秋风耐岁寒。
画菊与某官留别
作者：郑燮
朝代：清

进又无能追又难，宦途跼蹐不堪看。吾家颇有东篱菊，归去秋风耐岁寒。
登范县城东楼
作者：郑燮
朝代：清

独上秋城望，高楼出晓烟。西风漳邺水，旭日鲁邹天。过客荒无馆，供官薄有田。时平兼地僻，何况又丰年。
盆兰
作者：郑燮
朝代：清
体裁：七言绝句

春兰未了夏兰开，万事催人莫要呆；阅尽荣枯是盆盎，几回拔去几回栽。
竹
作者：郑燮
朝代：清
体裁：五言绝句

一节复一节，千枝攒万叶。我自不开花，免撩蜂与蝶。
竹枝词
作者：郑燮
朝代：清
体裁：词

几家活计卖青山，石块堆来锦绣斑。薄暮回车人半醉，乱雅声里唱歌还。
竹枝词
作者：郑燮
朝代：清

水流曲曲树重重，树里春山一两峰。茅屋深藏人不见，数声鸡犬夕阳中。
竹石
作者：郑燮
朝代：清
体裁：诗

咬定青山不放松，立根原在破岩中。
千磨万击还坚劲，任尔东西南北风。
绍兴
作者：郑燮
朝代：清
体裁：七言绝句

丞相纷纷诏敕多，绍兴天子只酣歌。金人欲送徽钦返，其奈中原不要何！
范县
作者：郑燮
朝代：清

四五十家负郭民，落花厅事净无尘。苦蒿菜把邻僧送，秃袖鹑衣小吏贫。尚有隐幽叹尽烛，何曾顽梗竟能驯。县门一尺情犹隔，况是君门隔紫宸。
赠焦山长老联
作者：郑燮
朝代：清
体裁：联

花开花落僧贫富；云去云来客往还。
赠袁枚
作者：郑燮
朝代：清
体裁：七言律诗

晨星断雁几文人，错落江河湖海滨。抹去春秋自花实，逼来霜雪更枯筠。女称绝色邻夸艳，君有奇才我不贫。不买明珠买明镜，爱他光怪是先秦。
踏莎行·无题
作者：郑燮
朝代：清
体裁：词

中表姻亲，诗文情愫，十年幼小娇相护。不须燕子引人行，画堂到得重重户。颠倒思量，朦胧劫数，藕丝不断莲心苦。分明一见怕销魂，却愁不到销魂处。
还家行
作者：郑燮
朝代：清

死者葬沙漠，生者还旧乡。遥闻齐鲁郊，谷麦等人长。目营青岱云，足辞辽海霜。拜坟一痛哭，永别无相望。春秋社燕雁，封泪远寄将。归来何所有，兀然空四墙。井蛙跳我灶，狐狸据我床。驱狐窒鼯鼠，扫径开堂皇。湿泥涂旧壁，嫩草覆新黄。桃花知我至，屋角舒红芳。旧燕喜我归，呢喃话空梁。蒲塘春水暖，飞出双鸳鸯。念我故妻子，羁卖东南庄。圣恩许归赎，携钱负橐囊。其妻闻夫至，且喜且徬徨。大义归故夫，新夫非不良。摘去乳下儿，抽刀割我肠。其儿知永绝，抱颈索我娘。隋地几翻覆，泪面涂泥浆。上堂辞舅姑，舅姑泪浪浪。赠我菱花镜，遗我泥金箱。赐我旧簪珥，包并罗衣裳。好好作家去，永永无相忘。后夫年正少，惭惨难禁当。潜身匿邻舍，背树倚斜阳。其妻径以去，绕陇过林塘。后夫携儿归，独夜卧空房。儿啼父不寐，镫短夜何长。
逃荒行
作者：郑燮
朝代：清

十日卖一儿，五日卖一妇。来日剩一身，茫茫即长路。长路迂以远，关山杂豺虎。天荒虎不饥，旰人饲岩阻。豺狼白昼出，诸村乱击鼓。嗟予皮发焦，骨断折腰膂。见人目先瞪，得食咽反吐。不堪充虎饿，虎亦弃不取。道旁见遗婴，怜拾置担釜。卖尽自家儿，反为他人抚。路妇有同伴，怜而与之乳。咽咽怀中声，咿咿口中语。似欲呼爷娘，言笑令人楚。千里山海关，万里辽阳戍。严城啮夜星，村镫照秋浒。长桥浮水面，风号浪偏怒。欲渡不敢撄，桥滑足无屦。前牵复后曳，一跌不复举。过桥歇古庙，聒耳闻乡语。妇人叙亲姻，男儿说门户。欢言夜不眠，似欲忘愁苦。未明复起行，霞光影踽踽。边墙渐以南，黄沙浩无宇。或云薛白衣，征辽从此去。或云隋炀皇，高丽拜雄武。初到若夙经，艰辛更谈古。幸遇新主人，区脱与眠处。长犁开古迹，春田耕细雨。字牧马牛羊，斜阳谷量数。身安心转悲，天南渺何许。万事不可言，临风泪如注。
道情
作者：郑燮
朝代：清

老头陀，古庙中，自烧香，自打钟。兔葵燕麦闲斋供。山门破落无关锁，斜日苍黄有乱松。秋星闪烁颓垣缝。黑漆漆蒲团打坐，夜烧茶炉火通红。
道情十首
作者：郑燮
朝代：清

老渔翁，一钓竿，靠山崖，傍水湾，扁舟来往无牵绊。沙鸥点点轻波远，荻港萧萧白昼寒。高歌一曲斜阳晚，一霎时、波摇金影，蓦抬头、月上东山。老樵夫，自砍柴，捆青松，夹绿槐，茫茫野草秋山外。丰碑是处成荒冢，华表千寻卧碧苔。坟前石马磨刀坏，倒不如、闲钱沽酒，醉醺醺、山径归来。老头陀，古庙中，自烧香，自打钟，兔葵燕麦闲斋供。山门破落无关锁，斜日苍黄有乱松。秋星闪烁颓垣缝，黑漆漆、蒲团打坐，夜烧茶、炉火通红。水田衣，老道人，背葫芦，戴袱巾，棕鞋布袜相厮称。修琴卖药般般会，捉鬼拿妖件件能。白云红叶归山径，闻说道、悬岩结屋，却教人、何处可寻？老书生，白屋中，说黄虞，道古风，许多后辈高科中。门前仆从雄如虎，陌上旌旗去似龙。一朝势落成春梦，倒不如、蓬门僻巷，教几个、小小蒙童。尽风流，小乞儿，数莲花，唱竹枝，千门打鼓沿街市。桥边日出犹酣睡，山外斜阳已早归。残杯冷炙饶滋味，醉倒在、回廊古庙，一凭他、雨打风吹。掩柴扉，怕出头，剪西风，菊径秋，看看又是重阳后。几行衰草迷山郭，一片残阳下酒楼。栖鸦点上萧萧柳，撮几句、盲辞瞎话，交还他、铁板歌喉。邈唐虞，远夏殷，卷宗周，入暴秦，争雄七国相兼并。文章两汉空陈迹，金粉南朝总废尘。李唐赵宋慌忙尽，最可叹、龙盘虎踞，尽销磨、燕子春灯。吊龙逢，哭比干，羡庄周，拜老聃，未央宫里王孙惨。南来薏苡徒兴谤，七尺珊瑚只自残。孔明枉作那英雄汉，早知道、茅庐高卧，省多少、六出祁山。拨琵琶，续续弹，唤庸愚，警懦顽，四条弦上多哀怨。黄沙白草无人迹，古戍寒云乱鸟还。虞罗惯打孤飞雁，收拾起、渔樵事业，任从他、风雪关山。
道情十首·其一
作者：郑燮
朝代：清

老渔翁，一钓竿，靠山崖，傍水湾，扁舟来往无牵绊。沙鸥点点轻波远，荻港萧萧白昼寒。高歌一曲斜阳晚，一霎时、波摇金影，蓦抬头、月上东山。
道情十首·其七
作者：郑燮
朝代：清

掩柴扉，怕出头，剪西风，菊径秋，看看又是重阳后。几行衰草迷山郭，一片残阳下酒楼。栖鸦点上萧萧柳，撮几句、盲辞瞎话，交还他、铁板歌喉。
道情十首·其三
作者：郑燮
朝代：清

老头陀，古庙中，自烧香，自打钟，兔葵燕麦闲斋供。山门破落无关锁，斜日苍黄有乱松。秋星闪烁颓垣缝，黑漆漆、蒲团打坐，夜烧茶、炉火通红。
道情十首·其九
作者：郑燮
朝代：清

吊龙逢，哭比干，羡庄周，拜老聃，未央宫里王孙惨。南来薏苡徒兴谤，七尺珊瑚只自残。孔明枉作那英雄汉，早知道、茅庐高卧，省多少、六出祁山。
道情十首·其二
作者：郑燮
朝代：清

老樵夫，自砍柴，捆青松，夹绿槐，茫茫野草秋山外。丰碑是处成荒冢，华表千寻卧碧苔。坟前石马磨刀坏，倒不如、闲钱沽酒，醉醺醺、山径归来。
道情十首·其五
作者：郑燮
朝代：清

老书生，白屋中，说黄虞，道古风，许多后辈高科中。门前仆从雄如虎，陌上旌旗去似龙。一朝势落成春梦，倒不如、蓬门僻巷，教几个、小小蒙童。
道情十首·其八
作者：郑燮
朝代：清

邈唐虞，远夏殷，卷宗周，入暴秦，争雄七国相兼并。文章两汉空陈迹，金粉南朝总废尘。李唐赵宋慌忙尽，最可叹、龙盘虎踞，尽销磨、燕子春灯。
道情十首·其六
作者：郑燮
朝代：清

尽风流，小乞儿，数莲花，唱竹枝，千门打鼓沿街市。桥边日出犹酣睡，山外斜阳已早归。残杯冷炙饶滋味，醉倒在、回廊古庙，一凭他、雨打风吹。
道情十首·其十
作者：郑燮
朝代：清

拨琵琶，续续弹，唤庸愚，警懦顽，四条弦上多哀怨。黄沙白草无人迹，古戍寒云乱鸟还。虞罗惯打孤飞雁，收拾起、渔樵事业，任从他、风雪关山。
道情十首·其四
作者：郑燮
朝代：清

水田衣，老道人，背葫芦，戴袱巾，棕鞋布袜相厮称。修琴卖药般般会，捉鬼拿妖件件能。白云红叶归山径，闻说道、悬岩结屋，却教人、何处可寻？
邺城
作者：郑燮
朝代：清

划破寒云漳水流，残星画角动谁楼。孤城旭日牛羊出，万里新霜草木秋。铜雀荒凉遗瓦在，西陵风雨石人愁。分香一夕雄心尽，碑板仍题汉彻侯。
锦湖行舫联
作者：郑燮
朝代：清
体裁：联

摇到四桥烟雨里；拨开一片水云天。
青莲斋联
作者：郑燮
朝代：清
体裁：联

从来名士能评水；自古高僧爱斗茶。
题半盆兰蕊图
作者：郑燮
朝代：清
体裁：四言诗

盆画半藏，兰画半含。不求发泄，不畏凋残。
题屈翁山诗札、石涛石溪八大山人山水
作者：郑燮
朝代：清
体裁：七言绝句

国破家亡鬓总皤，一囊诗画作头陀。横涂竖抹千千幅，墨点无多泪点多！
题游侠图
作者：郑燮
朝代：清

大雪满天地，胡为仗剑游。欲谈心里事，同上酒家楼。
题游侠图
作者：郑燮
朝代：清

大雪满天地，胡为仗剑游？欲谈心里事，同上酒家楼。
题画兰
作者：郑燮
朝代：清

兰草已成行，山中意味长。坚贞还自抱，何事斗群芳。
题画兰
作者：郑燮
朝代：清

身在千山顶上头，突岩深缝妙香稠。非无脚下浮云闹，来不相知去不留。
题画竹
作者：郑燮
朝代：清

两枝修竹出重霄，几叶新篁倒挂梢。本是同根复同气，有何卑下有何高！
题画竹
作者：郑燮
朝代：清

四十年来画竹枝，日间挥写夜间思。冗繁削尽留清瘦，画到生时是熟时。
题画竹
作者：郑燮
朝代：清

秋风昨夜渡潇湘，触石穿林惯作狂。惟有竹枝浑不怕，挺然相斗一千场。
题竹石
作者：郑燮
朝代：清

咬定青山不放松，立根原在破岩中。千磨万击还坚劲，任尔东西南北风。（坚劲一作：韧）
题竹石
作者：郑燮
朝代：清

咬定青山不放松，立根原在破岩中；千磨万击还坚韧，任尔东西南北风。
丙申八月出都寄曾芷潭编修
作者：郑献甫
朝代：清

一日归程千日筹，今朝真个渡芦沟。国门乍出犹疑梦，乡思重生不带愁。马足正骄黄叶路，诗名权让白云楼。临流自笑私窥镜，帽影鞭丝别是秋。夕阳间点素衣尘，入店依然落第身。作吏不妨呼命士，回家未必定间人。莺花上国皇州梦，鸡黍高堂子舍春。雨送风迎聊自慰，出门一笑容怀新。
丙申八月出都寄曾芷潭编修·其一
作者：郑献甫
朝代：清

一日归程千日筹，今朝真个渡芦沟。国门乍出犹疑梦，乡思重生不带愁。马足正骄黄叶路，诗名权让白云楼。临流自笑私窥镜，帽影鞭丝别是秋。
丙申八月出都寄曾芷潭编修·其二
作者：郑献甫
朝代：清

夕阳间点素衣尘，入店依然落第身。作吏不妨呼命士，回家未必定间人。莺花上国皇州梦，鸡黍高堂子舍春。雨送风迎聊自慰，出门一笑容怀新。
东莞资福寺
作者：郑献甫
朝代：清
体裁：联

北宋记残碑，人去未忘罗汉果；东官标古刹，我来曾吃赵州茶。
伪汉刘冢歌
作者：郑献甫
朝代：清

洛州真龙称刺史，海国毒龙作天子。非驴非马欲何为，值兔值牛聊自喜。尉佗老去吕嘉亡，楼阁重看照烟水。朦胧妖气射星文，碎破山河正豆分。剩水残山自薰沐，沈香高热炎州云。真龙再见毒龙警，孙子先人来执梃。麋鹿朝游歌舞台，狐狸夜搰胭脂井。墟墓如山不葬金，鱼膏冻灭蚕丝冷。今古回头几战场，关山满目半斜阳。断粉零香杳无处，花田犹说小南强。海疆花事自终古，海角蜃楼又帝午，黑水千帆欲竖旗，朱崖一线微闻鼓。鲸鲵万里送头颅，辱没刘郎坟上土。
南康
作者：郑献甫
朝代：清

栗里杳难见，庐山高若何。孤舟掠星渚，二月已风波。乡梦因诗少，春愁对酒多。斜阳方背郭，掩映片帆过。
挽妻
作者：郑献甫
朝代：清
体裁：联

卿亦善持家，数十年独断独行，此去好将双目瞑；我虽云丧偶，七八口相亲相爱，迩来差觉一心安。
挽陈继昌
作者：郑献甫
朝代：清
体裁：联

鼎甲系连元，历数前代名儒，十有四人君最后；养疴曾七载，归卧相公旧地，两无一面我真愚。
杂述
作者：郑献甫
朝代：清

敝衣自多虱，荒池亦生鱼。一气化万物，可想鸿荒初。开天必盘古，虽见前代书。抟人必女娲，谁育古皇与。自从大始来，后实皆先虚。问其所以然，先生恐欺予。西北半荒塞，东南半沃土。昔缩而今赢，地亦不自主。大抵多水乡，即为众物府。凿淮既通江，扬州多大贾。人身益就卑，人心益非古。儒生谈地气，龂龂亦何苦。读书求甚解，用事想当然。渊明及东坡，言之苦不全。陋哉一孔生，亦张两空拳。问尔欲何为？坐地思谈天。未辨白非白，安知玄又玄。格物必博物，惭愧张茂先。种树厌盆花，驯禽厌笼鸟。玩赏必咫尺，所见亦何小。天地木浩浩，动植常扰扰。形声落闻儿，心目各自了。赞皇老而痴，平泉悔不早。一草及一木，子孙欲相保。
杂述·其一
作者：郑献甫
朝代：清

敝衣自多虱，荒池亦生鱼。一气化万物，可想鸿荒初。开天必盘古，虽见前代书。抟人必女娲，谁育古皇与。自从大始来，后实皆先虚。问其所以然，先生恐欺予。
杂述·其三
作者：郑献甫
朝代：清
体裁：古风

读书求甚解，用事想当然。渊明及东坡，言之苦不全。陋哉一孔生，亦张两空拳。问尔欲何为，坐地思谈天。未辨白非白，安知玄又玄。格物必博物，惭愧张茂先。
杂述·其三
作者：郑献甫
朝代：清

读书求甚解，用事想当然。渊明及东坡，言之苦不全。陋哉一孔生，亦张两空拳。问尔欲何为？坐地思谈天。未辨白非白，安知玄又玄。格物必博物，惭愧张茂先。
杂述·其二
作者：郑献甫
朝代：清

西北半荒塞，东南半沃土。昔缩而今赢，地亦不自主。大抵多水乡，即为众物府。凿淮既通江，扬州多大贾。人身益就卑，人心益非古。儒生谈地气，龂龂亦何苦。
杂述·其四
作者：郑献甫
朝代：清

种树厌盆花，驯禽厌笼鸟。玩赏必咫尺，所见亦何小。天地木浩浩，动植常扰扰。形声落闻儿，心目各自了。赞皇老而痴，平泉悔不早。一草及一木，子孙欲相保。
清明日舟次羊城追念前游偶作
作者：郑献甫
朝代：清

江南客买海南舟，仿佛从军恣远游。杨叶晚风惊冷节，梨花细雨到炎州。岭烟浩荡类移棹，乡树模糊独倚楼。欲向越王台上望，干戈满地使人愁。
田园游眺偶成
作者：郑献甫
朝代：清

亭皋一叶下，村落暮寒生。落日到鸦背，流云带雁声。间招荷笠客，偶作傍山行。秋色散平楚，萧萧各自惊。
登黄鹤楼
作者：郑献甫
朝代：清

前年我入诸侯幕，今年才访仙人鹤。地上人乘天上云，此身知到三层阁。江汉无声古水流，波澜不动春山幽。遥岚远翠若争渡，一一卷上朱帘钩。更衣不觉春寒小，凭栏但见春光好。梅花吹罢柳条生，玉笛一声青未了。楚客登高望故乡，遥看一线明潇湘。忽闻万里叫鸿鹄，归心顿欲过衡阳。登楼也识非吾土，题诗何必忘吾语。崔郎自古我自今，捶碎空拳终不武。少年五度泛晴川，曾吟七字追狂仙。山光水色只如此，兴会大似非从前。陈刘邺下两才士，员尚难中贵公子。倚楼相与对青波，翩？一鹤凌空起。
登黄鹤楼
作者：郑献甫
朝代：清
体裁：古风

前年我入诸侯幕，今年才访仙人鹤。地上人乘天上云，此身知到三层阁。江汉无声古水流，波澜不动春山幽。遥岚远翠若争渡，一一卷上朱帘钩。更衣不觉春寒小，凭栏但见春光好。梅花吹罢柳条生，玉笛一声青未了。楚客登高望故乡，遥看一线明潇湘。忽闻万里叫鸿鹄，归心顿欲过衡阳。登楼也识非吾土，题诗何必忘吾语。崔郎自古我自今，捶碎空拳终不武。少年五度泛晴川，曾吟七字追狂仙。山光水色只如此，兴会大似非从前。陈刘邺下两才士，员尚难中贵公子。倚楼相与对青波，翩𦒘一鹤凌空起。
秋夜宿慈度寺听梵作
作者：郑献甫
朝代：清

禅堂秘秋光，佛火炯深雾。幽梵出山来，叶落不知数。鱼声亦自间，惊鹊穿林去。卷帘踏秋水，月上娑罗树。初地无人行，诸天现尘表。松风洒花露，声臭忽已了。寂寞不能言，镫檠写烟筱。幽梦破元关，多谢妙音鸟。
秋夜宿慈度寺听梵作·其一
作者：郑献甫
朝代：清

禅堂秘秋光，佛火炯深雾。幽梵出山来，叶落不知数。鱼声亦自间，惊鹊穿林去。卷帘踏秋水，月上娑罗树。
秋夜宿慈度寺听梵作·其二
作者：郑献甫
朝代：清

初地无人行，诸天现尘表。松风洒花露，声臭忽已了。寂寞不能言，镫檠写烟筱。幽梦破元关，多谢妙音鸟。
莫氏土司衙门门廊联
作者：郑献甫
朝代：清
体裁：联

守斯土，莅斯民，十六堡群黎，谁非赤子；辟其疆，利其赋，三百里区域，尽隶王封。
过阳朔吊曹邺故宅
作者：郑献甫
朝代：清

绿树村边路曲盘，碧莲峰里鸟绵蛮。我来不见诗人宅，细雨啼猿过画山。
渡江
作者：郑玉珩
朝代：清

铁瓮城高落日沉，秋涛滚滚起层阴。天教设险分南北，水识朝宗自古今。风急江豚吹中浪，月明乌鹊绕空林。千年销尽英雄气，留与吾侪击楫吟。
铜雀台
作者：郑玉珩
朝代：清

露下金凫冷，风来玉座清。美人掩瑶瑟，独对月华明。横槊虚豪气，分香感故情。西陵松柏响，犹似管弦声。
秋雨
作者：郑王臣
朝代：清

泽国多秋雨，湖岚结夕阴。湿萤黏坏壁，饥鸟落疏林。淅沥蕉声碎，空濛树影沈。移书防屋漏，萧索动微吟。
过江妃村
作者：郑王臣
朝代：清

南国佳人住水村，春潮寒碧浸篱根。蘼芜犹作裙腰色，一道青青直到门。金枣银蚕葬故乡，梅花犹绕墓门香。马嵬原上生秋草，红粉成灰剩锦囊。
过江妃村·其一
作者：郑王臣
朝代：清

南国佳人住水村，春潮寒碧浸篱根。蘼芜犹作裙腰色，一道青青直到门。
过江妃村·其二
作者：郑王臣
朝代：清

金枣银蚕葬故乡，梅花犹绕墓门香。马嵬原上生秋草，红粉成灰剩锦囊。
三月初十沙洋
作者：郑珍
朝代：清

汉水东南流，奔浪日夜急。舣舟感今日，吾年倏三十。儿女齐送我，老路从此入。精力更几何，前去正难执。且乐现前得，买酒沙洋集。
上屋左山顶
作者：郑珍
朝代：清

携子攀援偶，临虚眺望通。远巾阴见日，高树静闻风。玉黍连村熟，金粳压陌同。儿乎知饱饭，可不叫门东。
下滩
作者：郑珍
朝代：清

前滩风雨来，后滩风雨过。滩滩若长舌，我舟为之唾。岸竹密走阵，沙洲圆转磨。指梅呼速看，著橘怪相左。半语落上严，已向滩脚坐。榜师打懒浆，篙律遵定课。却见上水船，去速胜于我。入舟将及旬，历此不计个。费日捉急流，险快胆欲懦。滩头心夜归，写觅强伴和。
与柏容论画
作者：郑珍
朝代：清

痴翁造化才，天马不受络。手补乾坤缺，山水有全著。拙我何敢望，兴至时间作。常思有事业，而暇谋此乐。哲兄亦多好，见弹求鴳雀。生平傥得闲，消遣殊不恶。但闻识者说，此事无死缚。须得心目间，苍莽露厓崿。下笔逐所见，兔走兼鹘落。意境会其全，形似在所略。必执谱论求，一锢反难药。君家列高架，古墨未萧索。苟能得残剩，巳足自挥霍。嗟嗟语徒然，吾意殊菲薄。劝群写无逸，他时献謇谔。会有曹将军，貌群淩烟阁。不然谢幼舆，亦当置丘壑。
业竹浮烟
作者：郑珍
朝代：清

绕脚森头玉，垂晖仰母慈。柔柔多好色，霭霭护新枝。烟重稍逾亚，阴攒月到迟。因君乐晨夕，为报素心知。
东湖
作者：郑珍
朝代：清

东湖山皆似君山，秀髻明螺相抱环。人住四围浅竹里，鸟呼一碧低松间。晚钟出谷何处寺，落日耕云谁氏田。听唱樵歌入林去，思欲从之烟渺然。
中秋饮韩仲山锡学博官舍
作者：郑珍
朝代：清

韩博士家多美竹，孔宣公宅有高楼。荒城胜赏无他去，此夕清狂可自由。著我楼头看皓月，借君竹下过中秋。衔杯却忆巴陵夜，一点团山万里愁。
乘凉
作者：郑珍
朝代：清

草树入岑寂，月迟还未来。竹风泛萤至，清夜方悠哉。已非暑中剧，乃复适所怀。诵声何琅琅，镫红满高斋。未觉太古远，萧萧眠缘苔。审体已便足，烦营空尔佳。
乡举与燕上中丞贺耦庚先生
作者：郑珍
朝代：清

文学无贵贱，师弟有因缘。当公领解日，我始双鬌悬。公名丽中外，孺子心已笺。时从乡先达，一问庆历贤。有如泥忆云，何人识肫颛。旌花照黔服，草木增华鲜。下士悬势分，呼来侍之前。吕医受薰浴，始见韩门全。手赠研经书，谓我能终篇。念自束发来，抱遗望古先。意薄言鹦鹉，力遂忘其孱。我朝盛明经，诸老起接肩。阎胡奋前茅，江载持中权。六经有实义，大师非汉遍。皇皇一代学，足破诸子禅。何言毋歛生，得淑洨长传。千金学屠龙，用志良亦专。但恐岁月逝，芜秽愁方荃。因公庶有就，不致中道捐。又苦念穷蹇，力削此肿卷。白袍五千士，讵少万选钱。已分枭悬投，竟呼鱼与牵。居然如巨鳌，赑屃承群仙。钩楹预礼礼，清簧间朱弦。国家作人意，寓此宾之筵。今日所厚醴，异时待敷宣。岂其以筐篚，慰尔穷青毡。念此自惭顾，中心如沸煎。未举怨时命，实成人舍旃。一朝落人穫，依然骄莠田。不独羞世上，仰岂无惧焉。科目正难称，炊沙何足饘。惟山见五岳，惟水观九川。尘滴乞沾丐，期无负当年。
书唐敬亭先生指画鹰
作者：郑珍
朝代：清

穷岩飒飒生回风，角鹰乃据高堂中。侧睛下视几万丈，杀气所透天为空。眼前狐狸伏蒿蓬，我无快剑搜其蒙。玉爪金眸亦坐视，嗟尔奇才空自雄。
书明孙文正公五律四首墨迹后
作者：郑珍
朝代：清

高阳诸葛流，策进先善守。崇祯五十相，谁欤出其右。如何松涛亭，间此活国手。旁观送日月，浩叹付诗酒。回首山海东，心尽百八叩。辽左等闲弃，神京究何有。昏昏一世人，狺吠随指嗾。庄烈固英主，补牢未为后。岂真四城复，斯人遽衰朽。终要宁远关，何惜祖大寿。擎天竟听去，明社焉不覆。流传翰墨缘，虹光照虚牖。旧闻须如戟，谓当平原肘。绕指一何柔，始叹包孕富。
书樾峰诗稿后
作者：郑珍
朝代：清

乾坤清气一枝笔，不落人间得意场。官退却惊诗力进，晚凉携卷语山光。
二月初八日携舅家弟妹重上大观楼
作者：郑珍
朝代：清

才知天以病句留，要令重来登此楼。明日板桥镫影下，海天如梦水悠悠。
云门墱
作者：郑珍
朝代：清

牢江驱白云，流入苍龙门。门高一千仞，拄天气何尊。荡荡百步中，水石互吐吞。阿房广乐作，巨窌洪牛奔。余波喷青壁，震怒不可驯。眉水若处女，春风吹绿裙。迎门却挽去，碧入千花村。我行始两日，异境壮旅魂。抉悬自何年，信有真宰存。夕阳一反射，倒树明苍根。老蝠抱石花，红晖双车轮。仰叹山水奇，俯蹑造化跟。想见混成日，待与见者论。
五日雨中与同人钓溪上
作者：郑珍
朝代：清

心想就澄澹，老去方自兹。为乐爱佳节，欢涂多所怀。来日岂不给，过此情已违。亦复惜无因，废时又可哀。天与一日閒，重以数子谐。霏微息还作，榴花红缀枝。入林苦黏屦，纵饮徒沈迷。门前即溪上，笠钓意亦宜。得鱼非我必，藉摅山水期。雨细容小住，甚便收筒回。
五月一日祀唐孙华原先生
作者：郑珍
朝代：清

国医不可见，慨然念仓扁。区区乞灵心，非笑讵求免。惟我禄命薄，能养愧马犬。米监碎而艰，累母日非浅。劳辱固天性，匪贫宁尽愿。生儿不得力，精血就衰殄。去年右臂枯，床蓐哀转辗。今年左复尔，筋骨痛如剸。仰天呼以泣，无术效含吮。惟此孙夫子，仁思动缱绻。金方出卟卜，世目不能阐。未达良取讥，但觉体因善。誓母百岁后，始废公一献。丹榴照芧屋，精意荐洗腆。长筵坐二老，甘味分寸脔。各馂先生馀，当服丹九转。
五盖山砚石歌赠曾石友刺史并序
作者：郑珍
朝代：清

斧柯腹烂老龙死，碧瞳破地走龙子。神渊自楗北壁钥，壄石踊胜压珠市。暗潮濥濥踰岭南，毕弗凸透五盖山。雷磞电磹蓄蟾鹆，白虎固抱黄睛耽。呜？咽剪堕臧谷，夜半无人玉灵哭。冤精耿耿射城谯，摘岩冠拜郴州牧。老夔昼鼾不及闻，尅遣持节即墨军。温肌腻乳晕光泽，狻猊胄软搀香云。黯澹滩头凤皇鷇，是君席间同乡友。忍使怨觖作附庸，石即能言杜其口。绿珠端捧当帘钩，红蕉气韵纤笋修。小湘山鬼碎黄褐，偷觑欲攫投大幽。琦瑰乃挺荒遐地，壮夫空识数丁字。斩膘剥络始见材，瀵底深囚岂天意。异时请看岩户集，郴人笑歌端人泣。不见宏农陶家儿，至今配食陈公密。
五盖山砚石歌赠曾石友刺史并序
作者：郑珍
朝代：清
体裁：古风

斧柯腹烂老龙死，碧瞳破地走龙子。神渊自楗北壁钥，壄石踊胜压珠市。暗潮濥濥踰岭南，毕弗凸透五盖山。雷磞电磹蓄蟾鹆，白虎固抱黄睛耽。呜𠛎咽剪堕臧谷，夜半无人玉灵哭。冤精耿耿射城谯，摘岩冠拜郴州牧。老夔昼鼾不及闻，尅遣持节即墨军。温肌腻乳晕光泽，狻猊胄软搀香云。黯澹滩头凤皇鷇，是君席间同乡友。忍使怨觖作附庸，石即能言杜其口。绿珠端捧当帘钩，红蕉气韵纤笋修。小湘山鬼碎黄褐，偷觑欲攫投大幽。琦瑰乃挺荒遐地，壮夫空识数丁字。斩膘剥络始见材，瀵底深囚岂天意。异时请看岩户集，郴人笑歌端人泣。不见宏农陶家儿，至今配食陈公密。
人日嵩明道中二首
作者：郑珍
朝代：清

果园河口牛肝哨，看到杨林无限情。客去门牛齝草送，女归篱树带花迎。茜红袖衩雪白巾，拜年女儿娇上春。杨林海边满花树，土主山头皆醉人。
人日嵩明道中二首·其一
作者：郑珍
朝代：清

果园河口牛肝哨，看到杨林无限情。客去门牛齝草送，女归篱树带花迎。
人日嵩明道中二首·其二
作者：郑珍
朝代：清

茜红袖衩雪白巾，拜年女儿娇上春。杨林海边满花树，土主山头皆醉人。
人日度荥泽口
作者：郑珍
朝代：清

黄流滚滚自天来，夜斩层冰晓楫催。广武山头初日上，大梁城北乱云开。亲心逐子前年度，游辙何时此济回。多谢河公好看客，安澜空望古今才。
伤歌行二首襄城除日作
作者：郑珍
朝代：清

男儿生世间，穷达有命不自由。黄金便使高北斗，能衣晏子几狐裘。拂尘下马卸马鞍，举杯自劝歌路难。路诚难，莫复怪。故山儿女岂不佳，断雪斫冰君自爱。一夕复一夕，一朝复一朝。朝夕递相送，岁尽何必在今宵。噫乎岁如江上之波，我如中流之石抵荡磨。来波去浪涉无尽，石行泐矣当奈何。酒杯融融，吾留六龙。六龙不留我心苦，夜半高歌泪如雨。
伤歌行二首襄城除日作·其一
作者：郑珍
朝代：清

男儿生世间，穷达有命不自由。黄金便使高北斗，能衣晏子几狐裘。拂尘下马卸马鞍，举杯自劝歌路难。路诚难，莫复怪。故山儿女岂不佳，断雪斫冰君自爱。
伤歌行二首襄城除日作·其二
作者：郑珍
朝代：清

一夕复一夕，一朝复一朝。朝夕递相送，岁尽何必在今宵。噫乎岁如江上之波，我如中流之石抵荡磨。来波去浪涉无尽，石行泐矣当奈何。酒杯融融，吾留六龙。六龙不留我心苦，夜半高歌泪如雨。
偏崖
作者：郑珍
朝代：清

未到偏崖时，心欲寻别路。既过偏崖时，行行屡回顾。
元日石固
作者：郑珍
朝代：清

大騩南畔午停舟，小溵东头步写忧。并路牵衣儿有母，望乡遮眼树无雠。银幡士女王正月，落日河山古豫州。孤迥天涯正悽绝，谁家岁盏拥高楼。
八月贵阳寄新化邹叔绩兴义
作者：郑珍
朝代：清

似闻说友临安志，季绪年来肆乙涂。谁遣不书驴市券，故应难语马坊奴。秋风笔挟南盘壮，落日心悬首望孤。岁岁说归归未得，黄金虚牝可长吁。
公安
作者：郑珍
朝代：清

可哭公安县，沈灾竟四年。万家何处去，诸赋暂时蠲。鱼鳖蟠庐墓，舟筒当上田。更堪闻邑长，岁剩百千缗。
六月二十晨雨大降
作者：郑珍
朝代：清

望雨终宵三四起，雨来侵晓却安眠。已知比户皆回命，暗悔前朝易怨天。官粜虽轻无此饱，帝心稍转即丰年。翻悲昨见横渠瘠，不缓须臾死道边。
凉夜
作者：郑珍
朝代：清

冉冉香传小树花，閒庭风露浩无涯。断镫儿误求爷乳，歉食妻疏到母家。深夜能陪敕赐丑，荒山暗老石经叉。松头月上难禁渴，汲水亲烹没叶茶。
出威清门绕城而西村景可爱
作者：郑珍
朝代：清

郭外自然好，不谓过所怀。久与村野别，顿觉耳目开。冈峦有登陟，渫沼亦萦回。荷芰夹田径，瓜壶盖茅柴。清风偶然度，绿影不可揩。久行不逢人，俯仰兴转佳。白云澹晴色，草树阴徐来。念我巢中居，延企西城隈。
出郑州
作者：郑珍
朝代：清

终古此深辙，长垣似古壕。艰难郑州道，百里向成皋。峡窄沙无外，车安马倍劳。耕人在天上，奔走愧吾曹。
出门十五日初作诗黔阳郭外三首
作者：郑珍
朝代：清

近行十几日，秖如旦暮间。远行十几日，恍若不计年。澄澄□溪流，荡荡东去船。寒风峭白日，萧条异山川。高堂一片地，一刻数往还。颜色隔千里，忽然立我前。倚篷久惆怅，此意谁复怜。入坐长叹息，晚炊起寒烟。策名公家方，其实止求食。一饱宁必官，吁嗟远行役。思便自此归，辗转不能得。事非尽由己，徒念山中石。强歌不成欢，假□不安席。梦醒觅娇儿，触手乃船壁。我本窗下人，胡为异方客？身世难尽言，去去自努力。记我出门时，梅花绕茅亭。携儿坐石上，吹笛使酒醒。山妻持镫来，大字写纵横。妹女各袖扇，争书压吾肱。閧閧一宵事，不知难已鸣。今朝梅树下，小卓当窗棂。寒日在黄叶，萧萧儿授经。读书究何用，秖觉伤人情。不学耕亦得，看我黔阳城。
出门十五日初作诗黔阳郭外三首·其一
作者：郑珍
朝代：清

近行十几日，秖如旦暮间。远行十几日，恍若不计年。澄澄□溪流，荡荡东去船。寒风峭白日，萧条异山川。高堂一片地，一刻数往还。颜色隔千里，忽然立我前。倚篷久惆怅，此意谁复怜。入坐长叹息，晚炊起寒烟。
出门十五日初作诗黔阳郭外三首·其三
作者：郑珍
朝代：清

记我出门时，梅花绕茅亭。携儿坐石上，吹笛使酒醒。山妻持镫来，大字写纵横。妹女各袖扇，争书压吾肱。閧閧一宵事，不知难已鸣。今朝梅树下，小卓当窗棂。寒日在黄叶，萧萧儿授经。读书究何用，秖觉伤人情。不学耕亦得，看我黔阳城。
出门十五日初作诗黔阳郭外三首·其二
作者：郑珍
朝代：清

策名公家方，其实止求食。一饱宁必官，吁嗟远行役。思便自此归，辗转不能得。事非尽由己，徒念山中石。强歌不成欢，假□不安席。梦醒觅娇儿，触手乃船壁。我本窗下人，胡为异方客？身世难尽言，去去自努力。
到京即病稍闲偶成
作者：郑珍
朝代：清

病里潜消满面沙，欲书一纸寄天涯。踌躇已近春三月，却恐身先信到家。
刷池
作者：郑珍
朝代：清

池割屋下田，水从檐上来。中有白莲花，凭空起瑶台。相看过一夏，秋来更争开。未便就衰歇，此花真吾侪。池畔列稚柳，冗密蛛丝排。瓜藤杂蒿蔚，亦复藏蛇蛙。莲心虽水言，未免嫌污莱。为费半日力，细与亲刊裁。忽然满眼光，鲜净不可揩。乃知清贵品，故以删刷佳。上有两弓地，年年种蔬鲑。欲著小茅亭，于此悬诗牌。衬点好意境，得闲即构哉。天意似怂勇，宅西出古梅。久岁没荆棘，牧童告我才。拟俟放花时，移向池边栽。又蓄数盆兰，安置颇未谐。待我亭成时，同来伴樽罍。山人素了了，此意岂复騃。小住便佳耳，百年非我怀。
北洞
作者：郑珍
朝代：清

北洞虽名洞，迥与洞不同。入穴出自穴，已非意想通。谓是不知处，乃即东桥东。临江蹲蟆颐，吐吸白玉虹。行人渡虹背，扰扰如蠛蠓。屡转入蜂房，又当穴正中。小口嵌玻璃，照见千樯篷。天匠妙布置，似穷正未穷。一线上云霄，阑楯非人工。是树瘦屈盘，是石苍玲珑。如缘古梅椿，凸凹穿藓封。绝叫出青壁，浩浩乘积风。神仙好居处，倒垂绿芙蓉。面面开户牖，剔透凌烟空。下视古舞州，秀若壁挂弓。欲携驰走儿，此豁星斗胸。竟无一间者，偕余足音跫。凭高发深喟，永怀云谷翁。
午起
作者：郑珍
朝代：清

瑟瑟青瑶簟，萧萧白石盦。何因能再梦，佳味久回甘。雨过蝉鸣急，池生鸭浴贪。物情共清暇，无语对遥岚。
南洞
作者：郑珍
朝代：清

南洞更奇极，壁立千丈崖。谁将顾陆画，挂向苍江隈。崭崭丹翠间，错落金银台。石扇敞云顶，画檐飞嵬嵬。路缘屋脊上，僧出蜂孔陪。高空来鬼神，中天风雨回。凭阑望晴霄，天门如可阶。安知已巉绝，异境中岩开。五步一小峰，峰峰瘦皱排。石林夹幽径，绿蓊掌大苔。沈沈静白日，花深无鸟喈。浑忘在壁上，竹影摇尊罍。坐疑西南徼，兹胜何由胎。帝应怜黔山，鬘花而髻魋。为割海上奇，一令耳目恢。有力夜负至，左股失蓬莱。孰云过者过，观者返自涯。长啸语山灵，孤诣自古来。
南阳道中
作者：郑珍
朝代：清

先车雨过尘方少，未夏村明望不遮。林脚天光如野水，麦头风燄度晴沙。春当上巳犹无燕，地近南都渐有花。昼睡十分今减半，为留双眼对芳华。
博望乘月赴裕州
作者：郑珍
朝代：清

一星长伴月，百里悄驱车。独历群动表，如游天地初。霜严须暗冰，梦碎胆时虚。弟辈镫红底，还应倦读书。
厂山晚望
作者：郑珍
朝代：清

天青凉凉山暮环，馀映未尽血殷殷。碧云四合旷无底，白鸟一双归正閒。雪岭寒光荡东爨，夜郎远影连西蛮。荒冈插脚竟何事，风土岁时俱可还。
发武陵
作者：郑珍
朝代：清

目送南船去，含悽内暗伤。此归仍廿日，远别更三湘。浩荡湖山阔，漂零岁月忙。主人能送别，何事亦悲凉。
古槐卧荫
作者：郑珍
朝代：清

何年植斯树，意本取怀人。与世留清荫，逃虚卧古春。藤输贪樾美，瘿枕得凉新。扰扰劳生梦，槐宫此悟真。
同柏容郘亭泛舟过禹门山还饮姑园
作者：郑珍
朝代：清

老去人事多，所乐在襟带。向来济胜具，浪掷悔无赖。东里山水平，当门此其最。五弟入村来，食藿不我粝。老檬又好事，能令小船大。秀才作游戏，方舟正无害。水光青竹间，山影红树外。招提上绝壁，草木纷晚馤。放言徒充栋，子余所沾丐。吾儒有奇邪，何责彼狡狯。老僧喜我醉，请书压涛濑。为攀千丈崖，印我百年蜕。两孺尽葵栗，催归荫松盖。野人飨官具，邱嫂无已太。公然登蟹羹，此真未前蔡。明傥不吝晴，上流可扬汰。会禽石斑鱼，更与斫新鲙。
同黄小谷登双清亭
作者：郑珍
朝代：清

奔山东南来，蜿蜒欲度水。资邵不相让，并力遏之止。怒石峭林立，巉撑兀熊兕。危础出绝壁，飞甍影潭底。下眩深涡回，前俯古塔峙。孤云挂厓树，渔艇悬沙觜。万柳暗江天，千帆隐城雉。遐迩豁晞瞩，洵哉兹亭美。同游痴翁后，挥洒亦莫比。请为卧游计，画稿吾先拟。
君山二妃诗
作者：郑珍
朝代：清

山竹斑斑泪已枯，寺门犹自向苍梧。老僧话罢当年事，龙鸟归来风满湖。
吴生招偕同人游东村饮其妹氏家村在诸葛洞后
作者：郑珍
朝代：清

诸君诚喜余，不惜导幽骋。渡江行十里，果造远人境。兹村信深僻，水裹山以亘。占田仅七户，居人无数姓。蔓老甘蔓荒，雨余茈姜净。橘柚青黄间，时立美人靓。秋梨惊尚花，节候讶非应。入竹纵缓步，观松得吾性。惊禽时一鸣，薄日漾虚映。吴生故好事，置具累亲倩。大巢煮新尖，脆笋掘早迸。半岁羡罨法，味果生韵胜。事事惬所尚，为子一醉竟。几见迂广文，鱼鸟能送迎。酣歌谢林谷，斯游准难更。后日君等来，尚忆谷口郑。
壮湾夏暝
作者：郑珍
朝代：清

窗光落晚翠，庭气霭凉阴。静数门前树，归来沙际禽。世涂殊冷暖，人事信升沈。清净西林月，明明照此心。
夜归
作者：郑珍
朝代：清

晚凉动归兴，溪路无尘氛。倚杖见明月，回头看白云。不逢鲁中叟，山水徒清芬。迢递竹西去，闭门何所闻。
夜归
作者：郑珍
朝代：清

检阅不知晚，归襟赴夕凉。流萤低共路，渔火远分光。断续林风细，微茫草露香。近篱无犬吠，镫月护山房。
夜江濯足
作者：郑珍
朝代：清

凉飔动烟渚，净魄生夕林。浣衣人独归，余情含空砧。坐濯双白趺，真怀仍在襟。微浪蹙细沙，沙乾浪旋侵。不见白石郎，谁见沙浪心。何意孺子歌，但为浊水吟。
夜深诵了坐凉
作者：郑珍
朝代：清

天外一钩月，晚风吹到门。开窗上镫幌，凉意幽无痕。展诵四五卷，炉火余温黁。举头不见月，知归何处村。惟闻溪水西，时时犬声喧。缓步肆闲散，披衣坐离根。不觉花上露，盈盈浩已繁。此趣谁共领，欲说都忘言。
夜起
作者：郑珍
朝代：清

篱头老茭中夜鸣，淅淅飒飒如人行。开门风过月照地，竹根草脚皆虫声。菊花未睡解留客，白衣黄帽相逢迎。人生千岁要有死，百年况是风中镫。须臾清境偶然得，众人入梦谁当争。苏张恍惚在人世，但看藻荇仍纵横。明宵风景纵有此，知否山人呼得醒。
夜趋安肃
作者：郑珍
朝代：清

寒宵默默卧车茵，苦念江皋已仲春。恰梦家来忽惊醒，正闻犬吠尚疑真。十年不作科名想，一堕仍为牛马身。铁遂铜门空露草，月中怀往暗伤神。
夜趋邢台
作者：郑珍
朝代：清

驺儿苦让贪朝卧，否至邢台日未斜。等是征程何必昼，即投宿处总非家。得休便醉姬苴国，不到拚眠孟祖车。事事关天随所去，前涂休问马休挝。
大风宿滹沱南岸
作者：郑珍
朝代：清

去年今日天南头，诸弟饯余昆明海上大观楼。海天风晴满杨柳，百花齐上楼头酒。弱弟牵衣不放归，我道明岁重来游此池。岂知今日远辞家，黄尘塞天不能车。滹沱河边晚呼饭，鼻孔封泥沙满牙。旧事凄凉万馀里，酒酣斫地舞刀起。镫光屋气皆沙尘，绿水青山思杀人。
安化道中
作者：郑珍
朝代：清

崎岖安化道，甚似历蚕丛。天半负棉白，人头悬石红。竿船筒米饭，杉壁牯牛风。渐起殊乡叹，艰涂况未穷。
安步
作者：郑珍
朝代：清

安步踏暄阳，松冈更柳塘。溪山为我好，花鸟使春忙。欲就观垂钓，因行过石梁。问鱼浑不应，心迹两茫茫。
完末场卷，矮屋无聊，成诗数十韵，揭晓后因续成之
作者：郑珍
朝代：清

我亦胡不足，而必求科名。名成得美仕，岂遂贵此生。十年弃制蓺，汗漫窥六经。友串亡称举，谓我手笔精。安知公等长，真非予所能。所以来试者，亦复有至情。父母两忠厚，辛苦自夙婴。一编持授我，望我有所成。未尽无所成，而世以此轻。因之忘颜厚，自量非不明。贵从老亲眼，见此娇子荣。痴心有弋获，焉知非我丁。独叹少也苦，精力遂不撑。四更赴辕门，坐地眠瞢腾。五更随唱入，阶误东西行。揩眼视达官，蠕蠕动两枨。喜赖搜挟手，按摩腰股醒。携篮仗朋辈，许贿亲火兵。拳卧半边屋，隔舍闻丁丁。黄帘自□晚，蜗牛喜观镫。梦醒见题纸，细摩压摺平。功令多于题，关防映红青。文字如榨膏，槷急膏亦倾。卷完自嗤笑，此又虫语冰。安知上钓鲇，突作掉尾鲸。自视此穷骨，何让棱等登。归去见儿女，誇我头衔增。但愁世上语，高文真有灵。又愁邻舍翁，故生分别惊。寒檠照秋馆，苦续号虫声。同砚有良友，鋻此欣慨并。难与外人言，果蠃于螟蛉。
宿乔口柬同幕诸君
作者：郑珍
朝代：清

怅然释帆去，望望长沙远。湘水更深绿，日没汀洲晚。昨夕桐华阴，今宵未应损。离群忽百里，因风记缱绻。
宿普定却寄雪楼舅新平四首
作者：郑珍
朝代：清

蠕蠕此毛骨，静念夫为谁。若无异乎物，于彼何等差。蟠桃有美实，千载谁与期。力有及子孙，聊谋一日炊。少小诸儿中，舅氏谓可语。耕种亟失时，厥咎宁在雨。感公父母心，犹念媒此女。久无飞鸣想，氋氃况能舞。一载平夷城，两石平夷谷。刷龟不成毡，悬鳣呼树木。念公更南去，老别情舐犊。势固难相从，何时当来复。抱痈不忍割，全外而溃里。我观麒楦场，似无一足恃。万针事履底，落地即污滓。明月四更头，私心欲如此。
宿普定却寄雪楼舅新平四首·其一
作者：郑珍
朝代：清

蠕蠕此毛骨，静念夫为谁。若无异乎物，于彼何等差。蟠桃有美实，千载谁与期。力有及子孙，聊谋一日炊。
宿普定却寄雪楼舅新平四首·其三
作者：郑珍
朝代：清

一载平夷城，两石平夷谷。刷龟不成毡，悬鳣呼树木。念公更南去，老别情舐犊。势固难相从，何时当来复。
宿普定却寄雪楼舅新平四首·其二
作者：郑珍
朝代：清

少小诸儿中，舅氏谓可语。耕种亟失时，厥咎宁在雨。感公父母心，犹念媒此女。久无飞鸣想，氋氃况能舞。
宿普定却寄雪楼舅新平四首·其四
作者：郑珍
朝代：清

抱痈不忍割，全外而溃里。我观麒楦场，似无一足恃。万针事履底，落地即污滓。明月四更头，私心欲如此。
宿颍桥
作者：郑珍
朝代：清

我行古颖谷，慨怀颖封人。当日君臣直儿戏，许以纯孝殊不伦。郑庄能使祭足射中肩，岂有见生母，必欲及黄泉。人臣格非有正道，教君遂过乌得贤。寤生既不孝，考叔复不忠。不忠遗母羹，不孝将毋同。
寄答莫五
作者：郑珍
朝代：清

南北二万里，得归便可喜。止当看山来，名心淡如洗。君才不一世，群心有窃比。水母目濛濛，焉识长鲸事。何必说高言，不入里人耳。自非此病药，固让溲勃使。且吾观古贤，谁能不骳骪。金待百鍊柔，木要九枸美。安知屡摧坐，学问不在此。迩来吴桥上，槴尘光玼玼。左对而右弄，弟妹绕肩背。朝会小斋食，夜温北堂被。闲来拥寒毡，铅椠伴针黹。富贵诚无权，兹岂不足恃。俗儿那可道，追膻若奔蚁。神血先未凝，尸虫食其髓。可怜负当年，赢作昏昏鬼。念此耸毛骨，百年固无几。父母七尺躯，责备塞天地。区区一科目，真不与荣靡。我今老复懒，负贱不自耻。澜浪适平夷，半载绊盐米。叔夜本无虱，把搔不自已。数月断家书，乡梦乱难理。未识今年秋，溪田有收否。又未识家人，御冬作何计。阿卯出门时，论语读数纸。至今知所诵，曾否到孟子。悠悠我之思，肠中转轮似。如何接君书，亦复穷尔尔。下无缝裤襦，上无奉甘旨。吾侪傥定穷，理也奈何彼。子贫且在家，我贫更客里。客里贫转甚，春衣今未褫。日夕数来店，弟辈默以傒。拟得一个来，兹事有人庀。依然满箧书，随渡乌盘水。携手慰离索，一笑愁城圮。翻瓮饱黄齑，冷寻红叶寺。更当出秘籍，共读梅花底。
寄远
作者：郑珍
朝代：清

美人夜起梅花底，身载梅花渡江水。四天寻遍不相闻，遥认寒灯九万里。柔肠牵引不禁愁，暗有铜仙涕泪流。多情赖得徒相忆，若便相逢尽白头。
寒宵
作者：郑珍
朝代：清

何补饥寒计，椠铅宵更忙。穷来通世味，长去恋时光。霜重夜深白，月斜林际黄。待明堪一卷，清漏未渠央。
屋漏诗
作者：郑珍
朝代：清

溪上老屋溪树尖，我来经今十年淹。上瓦或破或脱落，大缝小隙天可瞻。朝光簸榻金琐碎，月色点灶珠圆纤。春雨如麻不断绝，尔来正应花泡占。始知瓦舍但名耳，转让邻茅坚覆苫。溜如海眼泻通窦，滴似铜壶催晓签。入室出室踏灰路，戴笿戴盆穿水帘。伊威登础避昏垫，湿鼠出窟摩须髯。尘桉垢浊谢人洗，米釜羹汤行自添。西间书室素完好，陈籍㞚几供便拈。不虞一夕出意外，白蟫溺死埋缥缣。咸阳一炬怨秦火，似此宁更将人嫌。桑土绸缪悔不早，无术得将诸窍阉。承以瓶盘桶罂缶，一器巧使二孔兼。木皮竹萚亦有用，弥缝其阙通之檐。补苴制漏固穷计，塞流挽倒吾何谦。妻孥坐对莫类蹙，不荷天慈心更恬。？？齧齧任相责，高明鬼瞰真吾砭。
屋漏诗
作者：郑珍
朝代：清
体裁：古风

溪上老屋溪树尖，我来经今十年淹。上瓦或破或脱落，大缝小隙天可瞻。朝光簸榻金琐碎，月色点灶珠圆纤。春雨如麻不断绝，尔来正应花泡占。始知瓦舍但名耳，转让邻茅坚覆苫。溜如海眼泻通窦，滴似铜壶催晓签。入室出室踏灰路，戴笿戴盆穿水帘。伊威登础避昏垫，湿鼠出窟摩须髯。尘桉垢浊谢人洗，米釜羹汤行自添。西间书室素完好，陈籍㞚几供便拈。不虞一夕出意外，白蟫溺死埋缥缣。咸阳一炬怨秦火，似此宁更将人嫌。桑土绸缪悔不早，无术得将诸窍阉。承以瓶盘桶罂缶，一器巧使二孔兼。木皮竹萚亦有用，弥缝其阙通之檐。补苴制漏固穷计，塞流挽倒吾何谦。妻孥坐对莫类蹙，不荷天慈心更恬。𪘶𪘶齧齧任相责，高明鬼瞰真吾砭。
山中杂诗四首
作者：郑珍
朝代：清

绿树成阴尽手栽，量枝数叶日徘徊。夜深屡下风婆拜，为有萱花一朵开。万事无心早闭关，慈云依映懒云閒。梦中悔送朝晖过，守著斜阳尚满山。绝怜乌子无朝暮，飞去飞来桂树閒。不以群鸦止贪饱，直须日落始知还。经旬积雨鸡不鸣，路断何人裹饭行。惟有瑶琴伴桑户，鼓来犹是旧时声。
山中杂诗四首·其一
作者：郑珍
朝代：清

绿树成阴尽手栽，量枝数叶日徘徊。夜深屡下风婆拜，为有萱花一朵开。
山中杂诗四首·其三
作者：郑珍
朝代：清

绝怜乌子无朝暮，飞去飞来桂树閒。不以群鸦止贪饱，直须日落始知还。
山中杂诗四首·其二
作者：郑珍
朝代：清

万事无心早闭关，慈云依映懒云閒。梦中悔送朝晖过，守著斜阳尚满山。
山中杂诗四首·其四
作者：郑珍
朝代：清

经旬积雨鸡不鸣，路断何人裹饭行。惟有瑶琴伴桑户，鼓来犹是旧时声。
山居夏日
作者：郑珍
朝代：清

竹树交阴草暗畦，昼长人静小帘低。空堂棐几双宾雀，落日瓜棚五母鸡。好鸟不离花左右，閒山分占水东西。年来颇忘将军宅，久认吾庐未是迷。
山居夏晚
作者：郑珍
朝代：清

雨散暮天青，馀光照远汀。草堂朝蝙蝠，瓜架织蜻蜓。晚饭依花聚，林风入酒醒。閒情更无暇，儿女上池亭。
山房留月
作者：郑珍
朝代：清

月出碧山静，太虚云尽回。闲房不寂寞，幽影共徘徊。夜好得无客，琴馀堪续杯。当关慎看户，莫放五更来。
山行
作者：郑珍
朝代：清

路出盘江所滥觞，万山无主夕阳荒。肩舆冷瘦寻村远，石气青红过雨凉。国陋翻宜丛桧大，路难方觉苦荍香。穷涂未倦平生意，欲采閒花种夜郎。
崖堑口
作者：郑珍
朝代：清

群崖力弄险，挤天作曲尺。树从开辟青，石积混沌白。一溪中荡齧，闻声俯来黑。孤云带去鸟，飞避不留迹。白日落其内，炎天起寒色。阴沈疑鬼宫，宛转入暗壁。来者自天降，当顶踏我帻。两心各成惊，熟视始定魄。盘盘逶地缝，忽出井口窄。觅路者谁子，此眼真有力。是邦平播前，恍惚难尽识。一朝会平荡，茶盐得通易。山川终古来，恐究沦异域。
己丑正月陪黎雪楼恂舅游碧霄洞
作者：郑珍
朝代：清
体裁：古风

黄螾翻劫波，误落荒服外。睚眦恚五岳，中原各尊大。胸蓄不分涎，要唾尽始快。日月不照灼，深閟神鬼怪。吐泄夺造化，捖鍊鼓橐鞴。天动九地裂，顿辟一世界。雷电下搥撼，没楔却奔溃。面帝弹不法，情天转嫪受。顾留与遐土，广彼耳目隘。不计数万载，莫能启鐍秘。始见此谁子，魇死者应再。十年诧灵境，寤寐骋神轪。宿粮得阿舅，携小妹共载。谽谺见巨口，俯瞟吓焉退。定魂下窞𥨍，䆗窱半明晦。一声欬啸呼，响砰磅磞磕。非雷而非霆，隐隐谼谼会。举蕴照崆峒，广容数万辈。耽耽深厦中，具千百状态。大孔雀迦陵，宝璎珞幢盖。钟鼓干羽帗，又杵臼磨铠。虎狮并犀象，舞盾剑旌旆。础楹棼藻井，釜登豆鼒鼐。更龟鳖蛙蟾，及擂炮鍪铠。厥仙佛菩萨，拱立坐跪拜。携籧篨戚施，与𤿑瞽兀癞。倒茄垂瓜卢，悬人头肝肺。盘杅间橙榻，可以卧与靧。人世尽织末，悉备谾壑内。黠哉山之灵，乃逞兹狡狯。残窦与剩穴，得一即胜槩。视区区诸洞，实不直蒂芥。如何老穷僻，似为地所画。元柳目未经，陶谢屐不逮。焉能驱夸娥，徙安行窝背。持壶走大暑，壑谷指公在。移山空浩然，发我惜奇嘅。试假生铁笔，为尔破荒昧。后来应有人，咄唶同感喟。
已丑正月陪黎雪楼恂舅游碧霄洞
作者：郑珍
朝代：清

黄螾翻劫波，误落荒服外。睚眦恚五岳，中原各尊大。胸蓄不分涎，要唾尽始快。日月不照灼，深閟神鬼怪。吐泄夺造化，捖鍊鼓橐鞴。天动九地裂，顿辟一世界。雷电下搥撼，没楔却奔溃。面帝弹不法，情天转嫪受。顾留与遐土，广彼耳目隘。不计数万载，莫能启鐍秘。始见此谁子，魇死者应再。十年诧灵境，寤寐骋神轪。宿粮得阿舅，携小妹共载。谽谺见巨口，俯瞟嚇焉退。定魂下窞？，䆗窱半明晦。一声欬啸呼，响砰磅磞磕。非雷而非霆，隐隐谼谼会。举蕴照崆峒，广容数万辈。耽耽深厦中，具千百状态。大孔雀迦陵，宝璎珞幢盖。钟鼓干羽帗，又杵臼磨铠。虎狮并犀象，舞盾剑旌旆。础楹棼藻井，釜登豆鼒鼐。更龟鳖蛙蟾，及擂炮鍪铠。厥仙佛菩萨，拱立坐跪拜。携籧篨戚施，与？瞽兀癞。倒茄垂瓜卢，悬人头肝肺。盘杅间橙榻，可以卧与靧。人世尽织末，悉备谾壑内。黠哉山之灵，乃逞兹狡狯。残窦与剩穴，得一即胜槩。视区区诸洞，实不直蒂芥。如何老穷僻，似为地所画。元柳目未经，陶谢屐不逮。焉能驱夸娥，徙安行窝背。持壶走大暑，壑谷指公在。移山空浩然，发我惜奇嘅。试假生铁笔，为尔破荒昧。后来应有人，咄唶同感喟。
已过武陵
作者：郑珍
朝代：清

记我出都门，榆柳未知春。行得山水绿，望家如隔邻。隔邻未即到，人情觉已亲。匪独人情亲，我亦爱我身。万里虽无功，生存还二人。风水见怜我，云日亦相因。监沅已去眼，几日铜江滨。在远止知归，家近始念贫。预愁小儿女，不解谅苦辛。入门索包裹，恻恻伤吾仁。
平夷生日
作者：郑珍
朝代：清

今年岁丙申，今日月初十。年是母生年，日是我生日。我年已三十，母寿六十一。母老儿亦老，儿悲何由说。半世求禄心，甘为古人拙。负母一生力，枯我十年血。维母天地眼，责命不责术。但母得如此，又敢自暇逸。千秋非所知，儿死此事毕。
平夷驿马祖祠下柏，将坼矣，命伐之，其拥树诸石，不忍他弃，遂移作假山于祠后庭
作者：郑珍
朝代：清

平生爱石心，惟有石始知。两脚落荒城，苔岑悲索离。谁谓补天具，日见乃忽之。含笑抱之进，马卒俱暗嗤。世有非常原，固无怪汝疑。茶夫小儿手，指意任所为。妙在不经心，遂与岩壑期。峰峦有重复，嵌窦亦生姿。果然惬所欲，百绕未觉疲。谁为后来者，聊乐某在斯。
度岁澧州寄山中四首
作者：郑珍
朝代：清

我行三十日，至此醴水头。客心念岁尽，晚具稍使优。遥怜思子人，对食双泪流。劝母莫泪流，儿今饭澧州。大盘登鲇鱼，小盘鲙丝浮。湖虾点鸡子，汾酿凝新瓯。大胜母家食，菘菔间脯脩。吁嗟儿亦父，心事可自由。哽咽难再道，弃置观衾裯。弃置难弃置，悲端满天地。去年客罗山，千里度除岁。所依为至亲，亲念亦稍慰。今宵此一身，计集几双泪。炉边有耶娘，灯畔多姊妹。心心有远人，强欢总无味。忆在十载前，旧事已酸鼻。老怀况愈慈，如何淡此际。无名亲戚悲，名得又反累。得失俱可怜，伤哉功名事。卯卯今夕乐，乐到不可名。不解忆郎罢，但知烧粉蒸。守岁强不卧，喧搅至五更。班班稍解事，针缕亦略能。头试活莌花，安排拜新正。章章小而娇，其舌甘若饧。亦知岁已尽，向母索珠婴。阿耶十年来，慈祥喜渊明。青袍误愚我，残灯澧州城。安得与尔辈，叫跃如沸羹。今日趁么回，假面可市曾。卯须张飞胡，章也称鹘靘。还应篾黄竹，预办虾蟹镫。他年若命来，似耶今远行。此乐便难得，徒令涕纵横。愁思无可寄，笑调声泪并。爆竹声已销，邻舍亦罢博。把杯念吾生，飞鸟究何托。姿年逝将老，精力坐销铄。学宦亦良策，山林固予乐。诚恐为俗牵，遂令一生阁。如今倘便决，求田事耕凿。尽力得逢年，或胜虚俸薄。何必父母身，持受达官虐。弟辈不更事，望我践累若。焉知妻妾羞，百倍衣食恶。且当练劲俭，晚食而早作。
度岁澧州寄山中四首·其一
作者：郑珍
朝代：清

我行三十日，至此醴水头。客心念岁尽，晚具稍使优。遥怜思子人，对食双泪流。劝母莫泪流，儿今饭澧州。大盘登鲇鱼，小盘鲙丝浮。湖虾点鸡子，汾酿凝新瓯。大胜母家食，菘菔间脯脩。吁嗟儿亦父，心事可自由。哽咽难再道，弃置观衾裯。
度岁澧州寄山中四首·其三
作者：郑珍
朝代：清

卯卯今夕乐，乐到不可名。不解忆郎罢，但知烧粉蒸。守岁强不卧，喧搅至五更。班班稍解事，针缕亦略能。头试活莌花，安排拜新正。章章小而娇，其舌甘若饧。亦知岁已尽，向母索珠婴。阿耶十年来，慈祥喜渊明。青袍误愚我，残灯澧州城。安得与尔辈，叫跃如沸羹。今日趁么回，假面可市曾。卯须张飞胡，章也称鹘靘。还应篾黄竹，预办虾蟹镫。他年若命来，似耶今远行。此乐便难得，徒令涕纵横。愁思无可寄，笑调声泪并。
度岁澧州寄山中四首·其二
作者：郑珍
朝代：清

弃置难弃置，悲端满天地。去年客罗山，千里度除岁。所依为至亲，亲念亦稍慰。今宵此一身，计集几双泪。炉边有耶娘，灯畔多姊妹。心心有远人，强欢总无味。忆在十载前，旧事已酸鼻。老怀况愈慈，如何淡此际。无名亲戚悲，名得又反累。得失俱可怜，伤哉功名事。
度岁澧州寄山中四首·其四
作者：郑珍
朝代：清

爆竹声已销，邻舍亦罢博。把杯念吾生，飞鸟究何托。姿年逝将老，精力坐销铄。学宦亦良策，山林固予乐。诚恐为俗牵，遂令一生阁。如今倘便决，求田事耕凿。尽力得逢年，或胜虚俸薄。何必父母身，持受达官虐。弟辈不更事，望我践累若。焉知妻妾羞，百倍衣食恶。且当练劲俭，晚食而早作。
庭树
作者：郑珍
朝代：清

昔余种树时，意使蔽庭日。荫成绕檐户，乃觉似居室。随时各含花，无心复结实。夜凉壁上影，静共人抱膝。虽辞昼閒日，永碍初上月。人事宁可兼，此得彼亦失。窅然发深心，阴阴乱虫唧。
归化寺看山茶
作者：郑珍
朝代：清

小花团团火齐珠，大花轩轩红盘盂。高花烧天天为枯，低花照地地为朱。丹霞大帝御花国，气象想见唐与虞。沐日浴月烂百宝，春风冲瀜元气粗。荡荡海天照金碧，山门桧柏排千夫。我来看花适正月，更有小妹相携扶。眼迷不认一切佛，兴热欲返巢经庐。口谈树高向母赞，指形花大为母娱。但恐此景未亲见，卤莽而言终谓诬。题花要令现纸上，正为此花天下无，吁嗟此花天下无。
得雪楼舅新平书
作者：郑珍
朝代：清

相望南北半周天，此纸何由到眼前。出处秖今并难道，滇花蓟树满愁烟。
恨词二首
作者：郑珍
朝代：清

屏山横抱石阑斜，月夜经过阿子家。小院苔圈镫影绿，玉人何处倚梅花。岁暮天寒独倚楼，千秋亭畔古今愁。何人欲补情天破，我愿从君助石头。
恨词二首·其一
作者：郑珍
朝代：清

屏山横抱石阑斜，月夜经过阿子家。小院苔圈镫影绿，玉人何处倚梅花。
恨词二首·其二
作者：郑珍
朝代：清

岁暮天寒独倚楼，千秋亭畔古今愁。何人欲补情天破，我愿从君助石头。
才儿生去年四月十六，少四十日一岁而殇，埋之栀冈麓
作者：郑珍
朝代：清

木皮五片付山根，左袒三号怆暮云。昨朝此刻怀中物，回首黄泥斗大坟。
招张子佩琚
作者：郑珍
朝代：清

世儒谈六经，孔子手删正。安知口所读，皆属康成定。念昔诸大师，鞠躬守残剩。微公集厥成，吾道何由径。众流汇北海，乃洗秦灰净。师法千年来，儒者各涵咏。未闻道学名，自见忠孝竞。程朱应运生，力能剖其孕。格致岂冥悟，祖周实郊郑。俗士不读书，取便谈性命。开卷不识字，何缘见孔孟。颓波及前明，儒号多佛性。季世略稽古，小悟非大醒。绝学兴皇朝，谈经一何盛。顾阎实开宗，醇博亦莫更。后起复宏畅，贾孔妒且敬。近来经韵翁，照古有全镜。帝遣明六书，群头莫敢诤。更得卢王辈，精识邈乎夐。顾惟十数公，烂诵不计乘。其于汉前籍，字字经鞫證。精能固殊尤，细心亦天性。直耸高密堂，上与日月并。我无能为役，自觉此身剩。思傍先人墙，操戈助攻并。诸老启旌门，后至许同盟。逝将及今去，神血几何凝。眷言念我友，短小悍而横。招君执桴来，助我鼓声劲。无为百年内，龌龊守贫病。
捕豺行
作者：郑珍
朝代：清

君不见三四年间豺势横，厌食豚犬遂食人。东村埋儿聚肩髀，西求唐子还葬魂。缘箐黄茅去人远，过者十百须及群。远道之人不问俗，往往力尽为所吞。乌江东更骇听闻，争子母手食且奔。儿啼直与骨肉尽，草剩一条生血痕。时或置幼举室逐，归来幼子仍无身。言之酸鼻不忍说，使我髯奋胸轮囷。以人杀人罪且死，即尽族此偿宁均。上世冥翨十二氏，掌除民害搜狉榛。灵鼓炮石丧猛怪，日弓月矢歼妖昏。及害于民物无细，戮及蛙黾非伤恩。圣人吉凶与同患，蹄迹肯容中国存。捕蝗杀虎载金布，此害况酷蝗虎伦。去灾捍患竟谁事，责固在官不在民。令众若从追胥法，一村人足攻一村。大索三日定诛尽，虽有十翼无逃门。百虫将军纵灵武，人力不助那由神。伤心村农日赛祷，儿女不足增鸡豚。去年赂请猎南里，归兵献获皆米银。人豺夜行如楦麟，官豺昼聚称上宾。邑中豺伯纵豺食，群豺饱卧东城闉。民命若彼官若此，豺尔何幸遭此君。方今犷兽颇乱狺，斩绝种类须良臣。江华新收西原贼，南越未返楼船军。书生手无斩马剑，高冠櫑具徒吟呻。三尺枯柴坐无术，夜指天狼心若焚。安得尔辈野性驯，一化麟凤之至仁。
携儿游上下天门过生日地在桐梓郭东十五里山势凑此峭迫上下距里许开为两门皆悬壁穹窿深十余丈其宽倍之溱溪东源所经未涨时人可过两门内有田有村游其中俯仰周览皆崖石苍白相间而垠堮上又皆长萝古松碧入云表恍然已出尘世也
作者：郑珍
朝代：清

不知为先有水后有山，山来避水过其间。抑不知先有山后有水，水来破山出其里。春风铿杖游天门，两门中若桃花源。小儿怪问山水意，异境恍惚难为言。尝疑混沌时，必有物混成。十二万年中，布置开天明。继又几何年，辟地令就千万形。然后下视历历者河岳，上视昭昭为日星。人目之所不及见，知有几许神妙何从名。如此小山川，其初骨脉殊不清。爬高抉塞举手事，奇熊诡状因以呈。今观太华峰，掌蹠遗巨灵。寻当雷劈山，瞬息已变更。何况天地母，可以智力思议求其能。看山自有真，心会不在远。强欲索根原，纵得亦已浅。我观我生犹未知，且可山水相娱嬉。何缘无事自取闹，笑看岩间红杏枝。
播州秧马歌并序
作者：郑珍
朝代：清

谷雨方来雨如丝，春声布谷还驾犁。斩青杀绿粪秧畦，芜菁荏菽铺高低。层层密密若卧梯，外人顾此颇见疑。足舂手筑无乃疲，我有二马君未知。无腹无尾无扼题，广背方坦健骨支。四蹄锐削啎齿齐，踏背立乘稳不危。双缰在手左右持，马首北向人首西。横行有如蟹爬泥，前马住足后马提。后马方到前又移，前不举后后不蹄。转头前者复后驰，人在马上摇摇而。蹊田远过牵牛蹊，绝似软屐行蒺藜。柳阴馈馌媚且依，木騠对卧不解饥。晚风摇波蹙水脐，居然刷洗临清溪。他日更借人乘之，踏花小郎黄骢嘶。下鞍两髀红胭脂，□知老子粪种时。一足各有一马骑，终身脚板无瘢胝。
文待诏凤兮砚歌并序
作者：郑珍
朝代：清

郎州太守得片石，云是停云馆主凤兮砚。文家旧物三百年，叹息遗珍眼中见。我闻二十七砚在当时，并宠争妍皆异姿。曾孙眼枯元血碧，凤兮飘摇何处归。培远堂中赖有居亭主，太症经国资赞辅。大胜先生思想帖，出门即受钤山污。景曜流晖嗟命贫，至今老衲写梵文。尔复不为主人辱，太守业与榕门亲。太守况住姑胥门，红阑旧里相比邻。楚人失弓楚人得，世间木落定归根。他年竹啸轩中访鸾友，落落殊翁照胥纽。玉磬同时问故寮，尚有音尘无恙否。抚今感昔怆我神，绝怜八十四岁之老人。心长手软细镌刻，岂期飞下横山村。两承已是麟鸾种，何况凡鸟为儿孙。凤兮尔不见桉头大元璧，古篆长生祝无极。汉皇不守未央宫，何论词宗一块石。凤兮凤兮尔德终不衰，吾歌正不为尔一石悲横来。
新野上元
作者：郑珍
朝代：清

乘驲趋新野，挑灯作上元。风声和铎隐，月色带尘昏。箫鼓中州乐，滕囊蜀客魂。夜深无意绪，岑寂引孤樽。
无事到郡游三日二首
作者：郑珍
朝代：清

入城耻人见，入店愁主恼。朝饭熟未兴，夜灯续还绕。默默但游寝，与语殊不了。客似无一识，来者尽头掉。劝客衣而冠，何家不堪造。渠门多贵人，无我未为少。我亦未用彼，敬谢不相嬲。莫五似裴迪，邈然清妙机。喜读不急书，堆桉乱不齐。兴来即相过，谈谐无町畦。清坐或终朝，不避子与妻。黄花长于人，色胜金留犁。告我春种时，亲送斤竹溪。大笑此言信，劳群十瓮齑。我言亦妄耳，子试妄听奚。
无事到郡游三日二首·其一
作者：郑珍
朝代：清

入城耻人见，入店愁主恼。朝饭熟未兴，夜灯续还绕。默默但游寝，与语殊不了。客似无一识，来者尽头掉。劝客衣而冠，何家不堪造。渠门多贵人，无我未为少。我亦未用彼，敬谢不相嬲。
无事到郡游三日二首·其二
作者：郑珍
朝代：清

莫五似裴迪，邈然清妙机。喜读不急书，堆桉乱不齐。兴来即相过，谈谐无町畦。清坐或终朝，不避子与妻。黄花长于人，色胜金留犁。告我春种时，亲送斤竹溪。大笑此言信，劳群十瓮齑。我言亦妄耳，子试妄听奚。
早起
作者：郑珍
朝代：清

昧明更底逼，安卧良独难。怕待来年想，仍将去日看。孤心时入静，瘦骨早惊寒。有福惭诸弟，红窗自睡鼾。
明月池寄邓湘皋显鹤诗老
作者：郑珍
朝代：清

邓子诗才妙天下，不见风流今几年。长沙日落涉何处，系马堂阶应醉眠。明月池头苦相望，孤立江上但寒烟。得书傥遇长安使，折取梅花寄岁前。
春山夜诵
作者：郑珍
朝代：清

漱齿华池万虑空，赏心遥夜七寮同。山香如海花齐发，天净无尘月正中。虚壁亭亭深入露，凉镫燄燄不生风。年来渐省箪瓢事，绛帐笙歌笑马融。
晓登铜崖
作者：郑珍
朝代：清

一百八滩经过尽，披衣晓起踏铜崖。双江一碧渺然去，孤屿中流无限佳。水气昏昏迷雉堞，人烟穰穰閧鱼鲑。山川自古征蛮地，博得登临写壮怀。
晓行溪上喜而吟
作者：郑珍
朝代：清

昨午点滴不成霤，入夜风雨揖山来。朝看远水白于鹤，天垂野净无尘埃。槲叶缘村腻没缝，麦穗压垄青成堆。谁泼遥林十斛黛，树肥绿重山欲颓。未闻雄鸠唤逐妇，尚见岭云黏不开。雨脚肯愁未断绝，土膏正赖勤滋培。去年眼不识冰雪，沃畬坼兆生草莱。开岁屡得三日雨，天公亦闵黎农灾。破田历适不保泽，水至立涸真可哀。即今春序就垂尽，布种无地宁论栽。田家望望急如火，一雨喜遍叟及孩。短后晨坡不待沐，携犁荷把衣蓑台。上田翻车响荦角，低陇叱犊声喧豗。山人亦出行盘徊，沾衣湿屦踏岸苔。天气阴阴杂花远，晓寒嫩嫩溪风回。人烟稍出苦竹外，渔艇暗度青厓隈。顾怪水轮昨何涩，此日速似千手推。皇天助人在俄顷，欲任智力嗟难哉。不知百鸟作何语，似诉中夜厄雨雷。吾得丰年尔亦饱，尔曹莫怨翎翮摧。
晚兴
作者：郑珍
朝代：清

写毕黄庭册，归从道士家。晚风亭子上，闲看白莲花。
晚望
作者：郑珍
朝代：清

向晚古原上，悠然太古春。碧云收去鸟，翠稻出行人。水色秋前静，山容雨后新。独怜溪左右，十室九家贫。
晦雨
作者：郑珍
朝代：清

度墙乃细细，津叶暂疏疏。昨所润不到，雨馀枯自如。凉声欢鸟雀，落照睨村墟。肯怨行多露，度阡还破庐。
晨出乐蒙，冒雪至郡，次东坡江上值雪诗韵，寄唐生
作者：郑珍
朝代：清

乐蒙城下碑负龟，破晓扪读了不知。冻雨濛濛苦无笠，半日扑面风逆吹。近午雪作如撒粟，顷刻集遍眉与髭。枯林沙沙蚕餐叶，浅水索索冰溜澌。田家尽为二麦喜，大泞可堪行者危。里程诧见几新墐，亦有僵倒命若丝。行商早宿释荷担，野店闭门无所为。最有移民可怜悯，十十五五相携持。涕垂入口不得试，齿牙？㾕风战肌。壮男忍负头上女，少妇就乳担中儿。老翁病妪呻且走，欲至他国知何时。尔守尔令宁见此，深堂密室方垂帏。羊羔酒香紫驼熟，房中美人争献姿。盐絮尖叉自矜饰，亲谀幕赞纷淋漓。乐者自乐苦自苦，何由画此陈丹墀。我今冻馁亦交迫，破帽遮首单衣披。腊尽不归饱妻子，荒山足茧愁奔驰。平生大言不自赧，岂料皆成无当卮。入城耿耿卧不寐，民生家计愁心随。唐生卧雪秪不见，见我此吟当和之。
晨出乐蒙，冒雪至郡，次东坡江上值雪诗韵，寄唐生
作者：郑珍
朝代：清
体裁：古风

乐蒙城下碑负龟，破晓扪读了不知。冻雨濛濛苦无笠，半日扑面风逆吹。近午雪作如撒粟，顷刻集遍眉与髭。枯林沙沙蚕餐叶，浅水索索冰溜澌。田家尽为二麦喜，大泞可堪行者危。里程诧见几新墐，亦有僵倒命若丝。行商早宿释荷担，野店闭门无所为。最有移民可怜悯，十十五五相携持。涕垂入口不得试，齿牙𤻎㾕风战肌。壮男忍负头上女，少妇就乳担中儿。老翁病妪呻且走，欲至他国知何时。尔守尔令宁见此，深堂密室方垂帏。羊羔酒香紫驼熟，房中美人争献姿。盐絮尖叉自矜饰，亲谀幕赞纷淋漓。乐者自乐苦自苦，何由画此陈丹墀。我今冻馁亦交迫，破帽遮首单衣披。腊尽不归饱妻子，荒山足茧愁奔驰。平生大言不自赧，岂料皆成无当卮。入城耿耿卧不寐，民生家计愁心随。唐生卧雪秪不见，见我此吟当和之。
月下对菊示子何
作者：郑珍
朝代：清

天公爱菊同幽人，夜遣明月来写真。秋魂尽入影中去，澹澹花枝空有痕。半山亭子坐来久，衣袂渐冷胸中温。花气增浓月益白，枝枝插在玻璃盆。深露微光上蛛网，暗蛩细响吟篱根。凉风疏疏度不尽，时见水面鱼吹纹。乾坤清气盎两候，不在深夜即在晨。昏昏世中声色窟，那得一刻能鲜新。君思此时富贵儿，多少膻荤聚飞蚊。香衾醉眼待苏醒，已日白日堆红尘。百岁何由见此景，老死不知清净因。我今无愁亦无乐，默默饱受花月薰。意惬不须爪爬背，四山岑寂同忘言。
月下醉歌
作者：郑珍
朝代：清

明月本在东林间，不知何时走上天。为贪杯酒未及顾，失尔去路无由攀。惟见青空似碧海，琉璃万顷嵌银盘。咫尺人天不相管，何况世外求神仙。蓬莱瀛洲果何处，秦皇乃葬骊山边。固知仙骨有时朽，惟尔飞光最长久。西升东没无穷期，白免捣药延尔寿。如何醒眼看世人，不伴玉皇饮天酒。宋无忌，娥影珠，一日奔驰四万里。何如花间倾玉壶，壶空醉矣还歌呼。
月夜诵山谷江湖吞天之作感次其韵
作者：郑珍
朝代：清

磨骨养肠胃，卖舌抚唇口。俯仰同桔槔，机肉随薄厚。计来真自苦，谁逼君浪走。上床无锦褐，下腹孰羔韭。身世一穷了，何者更掣肘。挽畦羹淖糜，缗泽贯杨柳。夕偃心太平，朝游大垂手。怡声问翁媪，正色对亲友。陶公亦后觉，持身易五斗。安知公田秫，中有恶狮吼。静念发深省，窗月正相守。欲持山谷诗，归谋东坡妇。衣食端须几，百咏当饮酒。
有感
作者：郑珍
朝代：清

一榻来青阁，三霜古白田。丹铅销削布，文献付山川。服渐为人指，刀应善自全。长怀豆卢杖，搔首意茫然。太祝瞎无翳，仲车聋有灵。海澄何日见，世议皱眉听。烽火通龙国，楼船断鲒亭。黄头方选壮，鸡肋愧刘伶。
有感·其一
作者：郑珍
朝代：清

一榻来青阁，三霜古白田。丹铅销削布，文献付山川。服渐为人指，刀应善自全。长怀豆卢杖，搔首意茫然。
有感·其二
作者：郑珍
朝代：清

太祝瞎无翳，仲车聋有灵。海澄何日见，世议皱眉听。烽火通龙国，楼船断鲒亭。黄头方选壮，鸡肋愧刘伶。
望乡吟
作者：郑珍
朝代：清

一滩高五尺，十滩高五丈。行尽铜溪四百滩，铜厓应当白云上。厓上还有千万山，一重高出一重颠。待到铜厓望乡国，始似从此看云閒。山高如梯水如箭，到家早晚樱桃绽。心随飞鸟去悠悠，白发红绷眼中见。万里真成一梦游，茗山重认雨中舟。桐花落尽春风老，杜宇催人坐白头。神仙爱楼居，亦复喜峭僻。辰阳山水窟，上古断人迹。仙者忘其名，于此结灵宅。下映百丈潭，上接千仞壁。朝服砂五色，暮食芧三脊。潭中白龙子，时时受馀液。不知几千载，仙眷有分析。广构嵌穴閒，几至无剩隙。此时盘瓠氏，子孙正昌炽。名山出帝赐，荒岩任游息。一朝惊见人，奔赴急欲齰。泅水不没鼻，踏崖如履席。乱厹污石花，吠声入空碧。仙者谓行乎，群犬势已逼。宝剑不及携，丹经不及匿。举室尽飞升，诸物弃狼籍。白龙起相从，猝上误触石。尺木为所伤，乾死挂崭崱。元精死不泯，一线透岩石。君看斗壁上，遗迹尚历历。曼衍作歌诗，因之寄桑郦。
望乡吟·其一
作者：郑珍
朝代：清

一滩高五尺，十滩高五丈。行尽铜溪四百滩，铜厓应当白云上。厓上还有千万山，一重高出一重颠。待到铜厓望乡国，始似从此看云閒。山高如梯水如箭，到家早晚樱桃绽。心随飞鸟去悠悠，白发红绷眼中见。万里真成一梦游，茗山重认雨中舟。桐花落尽春风老，杜宇催人坐白头。
望乡吟·其二
作者：郑珍
朝代：清

神仙爱楼居，亦复喜峭僻。辰阳山水窟，上古断人迹。仙者忘其名，于此结灵宅。下映百丈潭，上接千仞壁。朝服砂五色，暮食芧三脊。潭中白龙子，时时受馀液。不知几千载，仙眷有分析。广构嵌穴閒，几至无剩隙。此时盘瓠氏，子孙正昌炽。名山出帝赐，荒岩任游息。一朝惊见人，奔赴急欲齰。泅水不没鼻，踏崖如履席。乱厹污石花，吠声入空碧。仙者谓行乎，群犬势已逼。宝剑不及携，丹经不及匿。举室尽飞升，诸物弃狼籍。白龙起相从，猝上误触石。尺木为所伤，乾死挂崭崱。元精死不泯，一线透岩石。君看斗壁上，遗迹尚历历。曼衍作歌诗，因之寄桑郦。
望昆明
作者：郑珍
朝代：清

昆池一望渺烟波，叹息虫沙百战过。七姓气销明传沐，九真云拥汉山河。苍苍楢木鸟盘路，黯黯阿奴吐噜歌。金影碧仪消荡尽，太平春事荷锄多。
望苏门怀孙钟元先生
作者：郑珍
朝代：清

积雪高寒见夏峰，百泉知傍草堂松。鸾皇啸断无消息，谁念涂穷哭嗣宗。
杰阁来青
作者：郑珍
朝代：清

杰阁凭虚插，登临思邈然。万山浮软翠，双鸟带遥天。湖海酒肠兀，沧洲吟兴悬。花源鸡犬近，暧暧隐葱芊。
松滋
作者：郑珍
朝代：清

松滋前决口，闻尚驻工官。四载已云久，一堤如此难。春江宁禁涨，遗户得无殚。寄语修防吏，盘飧尔固安。
柏容种菊盛开招赏
作者：郑珍
朝代：清

君之种菊用何法，几日化为璎珞云。能令我来坐花下，意静不起一点尘。当窗几枝更佳绝，布置妙与懒意亲。隐几自足如宵晨。蛙黎叹晚何用好，此老屈强老不驯。群看神气淡如此，不知有秋何论春。却恨与梅不相见，异时独立长悲辛。回头一笑百感失，梅花突出苍江滨。金支铁干各心照，共识百鍊冰霜身。又怪梅花底入室，乃是坡老笔夺真。坡老画梅寄真气，菊中岂无渊明魂。花香墨影混濛际，想见二老同清尊。评诗要到清净境，绮语不许污秋痕。卷舌宁令被花恼，无使两公生笑瞋。
柬别同年萧芝水甘子园
作者：郑珍
朝代：清

叵奈苦风愁郑判，不能微雨过苏端。情怀秖觉向人尽，离别须知对面难。渺渺湘流仍独去，萧萧岳麓怅回看。来年待我春冰泮，共尔浯溪买钓竿。
桂之树
作者：郑珍
朝代：清

桂之树，树在僦宅前。三株离立各合抱，一株踞右独茂圆。其后大冢京兆阡，其前壁下蒋家田。乐安溪水绕田过，清浅可厉无桥船。年年负担指南走，次次涉此求涂便。丁酉以还食于郡，八十里岁八九旋。一回别母一回送，桂之树下坐石弦。度溪越陌两不见，母归入竹儿登箯。此景何时是绝笔，十月初四己亥年。嗟嗟乎，桂之树，吾欲祝尔旦暮死，使我茫无旧迹更可怜。吾不祝尔旦暮死，使我自今抚尔长潸然。桂树止无情，永念对葱芊。
检外祖黎静圃安理府群文稿感成
作者：郑珍
朝代：清

八股行海内，于今五百祀。子弟为学问，富贵当券纸。是于古制作，未便克均峙。自有归唐兴，杨马不敢耻。下迄崇祯末，能辈递砻砥。小技诚未尊，大醇亦无几。元气入我朝，钟陵实巨指。韩张有天授，蓺圣忘排比。继起百年间，亦莫不深柢。后生贪巧捷，转贩竞相市。盗笛吹宫商，截朽饰丹紫。玉尺亦已亡，各以意憎喜。古云经大义，毋乃不若是。惟昔外王父，孝友发屯否。多能出少贱，此事特深至。出入对偶法，钩提古先髓。食时可百篇，占授懒自纪。平生多阅历，曾不挂唇齿。文亦杀锋棱，百鍊化绕指。老手林汲翁，见之叹无已。谓是有根本，更无巇可抵。禄位惜不偿，老饮抑泉水。呼母来从居，曰已归故梓。七十老孟公，处置到鸡豕。三日一来过，琐琐身料理。此义今则无，死或不相视。固知有言者，天性厚如此。当时我童幼，顽状顽难似。先生抚而笑，孺子盍楚捶。耕稼傥有人，学成尽堪俟。此后执经来，请业吾语尔。配质不易镌，而公行病矣。阳厥见侠瘿，绕颈若珠累。无知尚肆姐，持册前问字。先生不挥去，曰居待吾起。力疾为指说，声轰所凭几。想见仁人心，何尝知有死。回首十六年，面命犹在耳。儿长业日荒，欲言自先葸。司马有遗文，传布竟谁事。临风一抚额，高山怅予跂。既以负先生，又以负母氏。所欲非得为，永惭卢东里。
樊城感旧
作者：郑珍
朝代：清

忆我丙戌年，春风三月时。驻马樊仲国，渡江恣盘嬉。背载双葫芦，笑杀襄阳儿。兴到即野饮，菜花迷大堤。寻碑万山顶，访古习郁池。晓探鹿门去，晚度檀溪归。落日三板船，快泻青琉璃。苍苍渔梁渡，馀映依山陂。同袍两三人，今或宰木累。当年仲宣楼，为我作生期。城头一挥笔，顷刻千字诗。瓠落秖无用，成就苍髯髭。风雪满天地，江山寂如遗。残檠照颜色，小火不上衣。岂独□倦意，伤怀空自知。
樾峰次前韵见赠兼商辑郡志奉答
作者：郑珍
朝代：清

男儿生世间，当以勋业显。埋头事章句，小夫已剪剪。何况誇文词，更卑无可善。居常每念此，心若波涛卷。百年大槩见，素志未必阐。驰车浪奔走，日中请息趼。独立天南头，山高水以浅。手攀青松林，下瞰兵部选。有力诚如荦，颇惜气稍喘。遥遥千载心，望古神一缅。英雄撒手尽，天地顿为褊。洒泪叹当年，终老乘弇栈。于饭或未丰，道乃因之衍。孔孟日丽天，岂不照荒巘。以兹颇自信，十驾竭驽勉。与公数回见，谓我金中铣。人实不易知，盖棺始足辨。饰诩太宽恕，譬如丱也冕。安知定慧光，不受刚风转。顾身如晚蚕，未知作何茧。独思有此邦，昧昧古疆畎。公能念图志，山川感嘉腆。此虽百和羹，成味非一脔。父母苟作文，子弟争翻典。地高声易呼，袖长舞方展。请遂导先路，兹事有人践。我怀崔慰祖，事事皆愧腼。
橘井饮泉
作者：郑珍
朝代：清

古甃临高橘，清于晓露酣。祝之歌泂酌，流出当分甘。可减长公调，宁怀吴陷惭。贞枝耐霜雪，长此荫澄涵。
次杨林晚望
作者：郑珍
朝代：清

山头日白气荒迷，旷望沟塍尽大堤。马过一风抬路去，春归七日办花齐。衣冠蒙部新年里，烟树嵩明小海西。莫问旧时翻震事，万头赤子烂如泥。
次韵和郡守平樾怀陈省庵刘研庄两前守
作者：郑珍
朝代：清

贵仁无令名，不如不尊显。文官秪爱钱，不如为牧剪。朝廷用书生，亦曰其言善。岂其所读书，到官即收卷。治法止两端，世有几人阐。甚或剔刻之，伤我枝蹄趼。冤乎颂德碑，盍不刻稍浅。陈刘两郡守，是诚循吏选。遐陬井校中，鼓众走且喘。一滴父母心，百年尚神缅。刘公实儒者，教不薄穷褊。至今多能文，皆公为梯栈。陈公山茧法，此日更繁衍。衣食到佣丐，金珠满原巘。大府近请祀，于陈极黾勉。我惟此二公，并当铭钟铣。刘父陈也母，教养惠无辨。可念在当时，肫挚忘轩冕。湘川与白田，车或日再转。此风遂难得，未免重丝茧。堂堂平大夫，继亩思旧畎。长言发嗟咏，此意更加腆。世有明练材，囊伧而卷脔。寸善将自私，谁肯道前典。观公用意处，已足见敷展。后来今视昔，过之不独践。企风观化成，歌德我何腼。
次韵春感·其一
作者：郑珍
朝代：清

杜陵四十亩黄柑，兴到掷在瀼西潭。此老穷余尚阔壮，天公笑绝倒东南。虫鱼尔雅嗟何用，龙象空王不可参。间把春情愚玉女，百花齐向树头簪。
次韵春感·其二
作者：郑珍
朝代：清

春物昌昌遍九州，逍遥好共太虚游。多情世到玉溪别，说恨天教小杜优。药院晴线空有影，蓉城花雾竟无谋。生憎邻舍间歌管，未中思量尽不收。
正月十四日作三绝句即书子何所携明周服卿梅花卷后时子何将行矣
作者：郑珍
朝代：清

寒山香火已萧萧，卿子芝槃亦寂寥。醉撚疏枝成独笑，内人生日是今朝。疏影词成去范村，小红低唱不堪闻。明朝驿路相思处，回首梅花是白云。
正月十四日作三绝句即书子何所携明周服卿梅花卷后时子何将行矣·其一
作者：郑珍
朝代：清

寒山香火已萧萧，卿子芝槃亦寂寥。醉撚疏枝成独笑，内人生日是今朝。
正月十四日作三绝句即书子何所携明周服卿梅花卷后时子何将行矣·其二
作者：郑珍
朝代：清

疏影词成去范村，小红低唱不堪闻。明朝驿路相思处，回首梅花是白云。
步出东林
作者：郑珍
朝代：清

摵摵树声响，满山黄叶飞。一双白蝴蝶，随我下翠微。独往竹西路，坐观忘是非。
武陵烧书叹并序
作者：郑珍
朝代：清

烘书之情何所似，有如老翁抚病子。心知元气不可复，但求无死斯足矣。书烧之时又何其，有如慈父怒啼儿。恨死掷去不回顾，徐徐复自摩抚之。此情自痴还自笑，心血既乾转烦恼。上寿八十能几何，为尔所累何其多。
比干墓下作并序
作者：郑珍
朝代：清

王子骨肉閒，力欲醒天梦。封墓不及后，孥戮知已纵。公旦岂异人，三笞得贤诵。同圣不同福，千载有馀痛。
永州廿三初度
作者：郑珍
朝代：清

零陵天下幽奇处，中度生朝发兴多。袁渴纷红思柳子，淡山新绿忆涪皤。似渠明岁求鸿博，正我今时过蒋罗。暗数年华计才德，一分不到欲如何。